Ήρθε η ώρα να «κακομάθεις» τον εαυτό σου! | Ladylike.gr\nΟ χειμώνας είναι ενδεχομένως η λιγότερο αγαπημένη σου εποχή. Υποχρεώσεις, οικογένεια, κάθε μέρα ισορροπείς χίλια πράγματα ενώ σκέφτεσαι ότι οι 24 ώρες μερικές φορές δεν αρκούν για να τα κάνεις όλα.\nΌσο οι καλοκαιρινές διακοπές πλησιάζουν όμως, πηγαίνεις στη δουλειά έχοντας στο μυαλό σου παραλίες ενώ ετοιμάζεις νοερά τη βαλίτσα σου. Σου αξίζει η ξεκούραση, έχεις ανάγκη από χαλάρωση, χρωστάς στον εαυτό σου μια extra καλοκαιρινή περιποίηση. Σωστά;\nΣυγκεντρώσαμε για εσένα μερικές απλές καθημερινές συμβουλές για να κακομάθεις τον εαυτό σου όσο περιμένεις τις διακοπές σου. Έτοιμη;\n1.\tSpecial Me-day: Ετοίμασε μια ημέρα μέσα στην εβδομάδα στην οποία θα κάνεις αυτό ακριβώς που σου αρέσει. Είτε πρόκειται για νέους πειραματισμούς στη ζαχαροπλαστική που τόσο αγαπάς είτε για μια βόλτα στα μαγαζιά για να ανανεώσεις την καλοκαιρινή σου γκαρνταρόμπα, απλά βάλε στο πρόγραμμά σου δραστηριότητες που σε ευχαριστούν. Στο τέλος της ημέρας θα διαπιστώσεις ότι η διάθεσή σου είναι αισθητά ανεβασμένη!\n2.\tΑγόρασε κάτι που θα σε κάνει να αισθανθείς όμορφη. Δεν χρειάζεται να ξοδέψεις πολλά. Μπορεί να είναι μια κορδέλα για τα μαλλιά που θα αναδείξει το στιλ σου στο νησί ή μια καινούρια σκιά ματιών. Αυτό που έχει σημασία είναι ότι αγοράζεις κάτι που θα σου ανεβάσει το κέφι και την αυτοπεποίθηση.\n3.\tΤο θαύμα του μασάζ. Η καθιστική ζωή σίγουρα επιβαρύνει το σώμα σου. Κάνε τη χάρη στον εαυτό σου και κλείσε ένα ραντεβού για μασάζ. Θα χαλαρώσεις, θα ανανεωθείς και το σώμα σου θα σε ευγνωμονεί.\n4.\tΗ δύναμη του μανικιούρ. Επέτρεψε στον εαυτό σου την πολυτέλεια του επαγγελματικού μανικιούρ και πεντικιούρ. Διάλεξε έντονα, χαρούμενα χρώματα που θα ταιριάζουν με την καλοκαιρινή σου διάθεση και με τα καλοκαιρινά σου ρούχα.\n5.\tΠεριποίηση με Bio-Oil. Το Βio-Oil δεν χρειάζεται ιδιαίτερες συστάσεις. Είναι ένα μοναδικό λάδι περιποίησης που, χάρη στα ευεργετικά συστατικά του προσφέρει βαθιά ενυδάτωση, θρέψη αλλά και λάμψη στο δέρμα σου. Το καλοκαίρι, που η επιδερμίδα σου αφυδατώνεται πιο εύκολα από ποτέ, μετά το καθημερινό σου ντους, άπλωσε στο πρόσωπο και το σώμα σου Bio-Oil για να ζήσεις την απόλυτη εμπειρία ενυδάτωσης. Το δέρμα σου θα σε ευγνωμονεί!\nΤόσο απλά και τόσο γρήγορα! Είμαστε σίγουροι ότι το φετινό καλοκαίρι θα είναι το καλύτερο σου καλοκαίρι μέχρι τώρα!


ΑΝΤΙΑΙΡΕΤΙΚΟΣ: Η βιβλική αλήθεια της ανάστασης του Ιησού και η άρνησή της από τους Μάρτυρες του Ιεχωβά\nΟ Ιησούς παρουσιάζεται ως ο μέγας Αρχιερεύς (Εβρ. 3:1), ο οποίος προσφέρει τον εαυτό του ως θυσία για τη σωτηρία του ανθρωπίνου γένους (Εβρ. 5:1 – 10), η οποία συνίσταται στην κατάργηση της δύναμης του διαβόλου και της πραγματικότητας του θανάτου (Εβρ. 2:14 – 18, «Επεί ούν τα παιδία κεκοινώνηκεν αίματος και σαρκός, και αυτός παραπλησίως μετέσχεν των αυτών, ίνα δια του θανάτου καταργήση τον το κράτος έχοντα του θανάτου, τούτ’ έστιν τον διάβολον και απαλλάξη τούτους, όσοι φόβω θανάτου δια παντός του ζήν ένοχοι ήσαν δουλείας. Ού γάρ δήπου αγγέλων επιλαμβάνεται αλλά σπέρματος Αβραάμ επιλαμβάνεται. Οθεν ώφειλεν κατά πάντα τοις αδελφοίς ομοιωθήναι, ίνα ελεήμων γένηται και πιστός αρχιερεύς τα προς τον Θεόν εις το ιλάσκεσθαι τας αμαρτίας του λαού»). Ο Ιησούς Χριστός δια του θανάτου του, κατήργησε τον θάνατο και δια της αναστάσεώς του έδωσε τη δυνατότητα της αναστάσεως στους ανθρώπους.\nΗ ανάστασις του Ιησού Χριστού εκ νεκρών ( Μάρκ. 16:4, Ματθ. 28:6, Λουκ. 24:6, Ιωάν. 20:1), αποτελεί το θεμέλιο της Χριστιανικής πίστεως (1 Κορ. 15:14), το κέντρο της σωτηριώδους θείας οικονομίας (Εβρ. 5:6 - 10). Η διδασκαλία του Ιησού κορυφώνεται σ’ αυτό το γεγονός και είναι η φανέρωση της νέας εποχής που έφερε ο Χριστός στον κόσμο (2 Κορ. 5:17), η δημιουργία της καινής κτίσεως (Γαλ. 6;15), η δημιουργία του νέου ανθρώπου (Εφ. 2:15) ο οποίος δεν δεσμεύεται πιά, αλλά απελευθερώνεται από τις σκοτεινές δυνάμεις της φθοράς\nκαι του θανάτου (Γαλ. 4:3).\nΌλη η επίγεια δράση του Ιησού ήταν μία πορεία προς τον Γολγοθά και τον Τάφο. Μία πορεία μοναδική, παράδοξη για τον τέλειο Θεό που έγινε τέλειος άνθρωπος. Ο Υιός του Θεού γενόμενος άνθρωπος εκ γυναικός (Γαλ. 4:4), έζησε ανάμεσα στους ανθρώπους ( Ιωάν. 1:11), παραδόθηκε στο θάνατο και ως πρωτότοκος των νεκρών ( Κολ. 1:18) νίκησε τις δαιμονικές δυνάμεις, απελευθέρωσε την ανθρώπινη ύπαρξη από το θάνατο, παρουσιάζοντας στον κόσμο την ένδοξη\nΤο κεντρικό πρόβλημα της ανθρώπινης ύπαρξης είναι το πρόβλημα του θανάτου. Ο θάνατος εισήλθε στον κόσμο δια της αμαρτίας (Γεν. 3:16), δια της απομακρύνσεως του ανθρώπου από το Θεό που είναι η ζωή. Η φθορά και ο θάνατος αποτελούν τις συνέπειες της αμαρτίας (Ρωμ. 6:23). Ο Ιησούς Χριστός δεν εργάστηκε απλώς για την ηθική καλυτέρευση του ανθρώπου, αλλά για την απαλλαγή του ανθρώπου από τη φθορά και το θάνατο καθώς ο θάνατος είναι ο κυριότερος εχθρός του ανθρώπου (1 Κορ. 15:26). Δια της αναστάσεως του Ιησού «μεταβεβήκαμεν εκ του θανάτου εις την ζωήν» (1 Ιωάν. 3:14). Ενώ ο παλαιός Αδάμ ήταν ο αίτιος για την είσοδο του θανάτου στον κόσμο, ο νέος Αδάμ, ο Ιησούς Χριστός, είναι ο αίτιος για την ζωοποίηση του κόσμου. Γι’ αυτό το λόγο ο Απόστολος και Ευαγγελιστής Ιωάννης στην Αποκάλυψη αναφέρει νικηφόρα ότι στη νέα εποχή που εγκαινιάζει ο Χριστός «ο θάνατος ούκ έσται έτι». (Αποκ. 21:4).\nΗ αμφισβήτηση της πραγματικότητας της αναστάσεως του Ιησού Χριστού αποτελεί αμφισβήτηση της πραγματικότητας του Χριστιανισμού, της ίδιας της Εκκλησίας (1 Κορ. 15:14). Αποτελεί αμφισβήτηση της πραγματικότητας της σωτηρίας μας (1 Κορ. 15:17), αμφισβήτηση της θείας φιλανθρωπίας για τον άνθρωπο (Ιωάν. 3:16), αμφισβήτηση της θείας παντοδυναμίας να πράξει τα έργα της σωτηρίας μας.\nΣύμφωνα με τους μάρτυρες του Ιεχωβά ο Ιησούς Χριστός, δεν αναστήθηκε διότι ήταν αναγκαίο όπως «ο άνθρωπος Χριστός Ιησούς ουδέποτε αναζήσει εκ νέου, όπως παραμείνει νεκρός. Ο Χριστός παρέδωκε το δικαίωμά του της ζωής και πρέπει ως άνθρωπος να διαμείνει νεκρός», υποστηρίζουν οι σύγχρονοι αρνητές της αλήθειας. Ουσιαστικά πιστεύουν σε μία πνευματική ανάσταση του Χριστού.\nΗ άρνηση της αναστάσεως του Ιησού Χριστού από την πλευρά των μαρτύρων του Ιεχωβά αποτελεί φυσική συνέπεια της διδασκαλίας τους γύρω από το πρόσωπο του Ιησού, ή ακόμη και αναγκαία θεολογική προϋπόθεση της αιρετικής διδασκαλίας τους. Εφόσον αρνούνται ότι ο Ιησούς Χριστός είναι ο αιώνιος Θεός που έγινε τέλειος άνθρωπος κατά συνέπεια αρνούνται και την ανάστασή του καθώς ένας κοινός άνθρωπος δεν έχει τη φυσική δύναμη να το πετύχει αυτό. Επίσης χρησιμοποιούν αυτές τις αιρετικές κακοδοξίες τους περί της ανάστασης του Χριστού για να υποστηρίξουν, όπως νομίζουν, ότι ο Ιησούς ήταν ένας απλός άνθρωπος. Κανένας κοινός άνθρωπος δεν έχει τη δύναμη ν’ αναστηθεί παρά αναμένει την τελική και γενική εσχατολογική ανάσταση. Ο Ιησούς Χριστός ακριβώς περιμένει και αυτός την γενική ανάσταση, σύμφωνα με τους αιρετικούς για να ανακτήσει ξανά το σώμα του. Είναι φανερό ότι η σωτηρία αναμένεται να έλθει από την Σκοπιά και δεν εντοπίζεται στο πρόσωπο του Ιησού. Το πρόσωπο του Ιησού δεν έχει κανένα σωτηριολογικό ενδιαφέρον για τους εν λόγω αιρετικούς.\nΒέβαια η Σκοπιά έχει επιδοθεί σ’ έναν άνευ προηγουμένου αγώνα για να πείσει ότι πράγματι πιστεύει στην ανάσταση του Χριστού. Στο τεύχος της 15ης Μαρτίου 2001, κορυφώνει αυτόν τον αγώνα παρουσιάζοντας στο εξώφυλλό της τον άδειο τάφο του Ιησού και επικρίνοντας απόψεις συγχρόνων που αμφιβάλλουν ότι πράγματι αναστήθηκε ο Ιησούς. Ποιος είναι ο βαθύτερος όμως λόγος που οι μάρτυρες του Ιεχωβά αγωνίζονται να πείσουν τους ανθρώπους ότι πιστεύουν στην ανάσταση του Χριστού; Η απάντηση είναι απλή και μπορούμε να την κατανοήσουμε εάν λάβουμε υπόψη μερικές βασικές θρησκευτικές αρχές τους.\nΓια να κατανοήσουμε τις θέσεις της Σκοπιάς θα πρέπει να σκιαγραφήσουμε κάποιες βασικές πτυχές της αίρεσης αυτής. Πιστεύουμε ότι η εταιρεία του Μπρούκλιν προσπάθησε από την αρχή της δημιουργίας της να πετύχει μία σύνθεση Ιουδαϊσμού και Χριστιανισμού. Ισως ο Ρώσσελ ο οποίος ναι μεν προερχόταν από αντεβεντιστικούς κύκλους, όμως με εβραϊκή καταγωγή οραματιζόταν την δημιουργία μίας νέας Ιουδαιοχριστιανικής θρησκείας, μία σύνθεση Ιουδαϊκού και Χριστιανικού μονοθεϊσμού, Ιουδαϊκής και Χριστιανικής εσχατολογίας. Άλλωστε δεν ήταν τυχαίο το γεγονός ότι έφερε για το Θεό ένα εβραϊκό όνομα, το «Ιεχωβά». Ο διάδοχος τού Ρώσσελ, Ρόδερφορντ ξεπέρασε το δάσκαλό του και έδωσε μία ολοκληρωμένη μορφή σ’ αυτή την ιδιότυπη θρησκευτική σύνθεση. Το αποτέλεσμα βέβαια ήταν και είναι απογοητευτικό. Δημιούργησαν μια καρικατούρα, μια κακέκτυπη εκδοχή Ιουδαιοχριστιανικής θρησκευτικής κοινότητας και ιδεολογίας.\nΟι ιδρυτές της αίρεσης και κυρίως ο τελικός διαμορφωτής του θρησκευτικού αυτού επιχειρήματος ο Ρόδερφορντ, έπρεπε να συμβιβάσει την Χριστιανική μονοθεΐα με την Ιουδαϊκή, την Χριστιανική αποδοχή του προσώπου του Ιησού με την Ιουδαϊκή απόρριψη. Οι λύσεις που έδωσε ήταν απλές. Απέρριψε το μυστήριο της Αγίας Τριάδος και έφερε το εβραϊκό όνομα του Θεού, απορρίπτοντας και την θεότητα του Ιησού. Τον αποδέχτηκε ως έναν απλό προφήτη ο οποίος καταδικάστηκε σε θάνατο από τους συγχρόνους του. ´Iσως πίστευε ο Ρόδερφορντ, ότι οι Εβραίοι δεν θα είχαν κανένα πρόβλημα να αποδεχτούν τον Ιησού ως διδάσκαλο και προφήτη. Η καταδίκη του από τους προγόνους τους δεν θα ήταν εμπόδιο καθώς πολλές φορές στο παρελθόν μεγάλοι άνδρες του Ισραήλ έτυχαν παρόμοιας αποδοχής. Ένα πρόσκομμα όμως παρέμεινε και αυτό ήταν η ανάσταση του Χριστού.\nΟι Μάρτυρες του Ιεχωβά βρίσκονται ενώπιον ενός διλήμματος. Εάν αρνηθούν την ανάσταση του Χριστού τότε θα πρέπει ανοιχτά ν’ αμφισβητήσουν την ιστορία των ευαγγελίων, να συνταχθούν με τους αρνητές της ανάστασης που υπήρχαν την εποχή του Χριστού και δικαιολογημένα να επισύρουν την οργή του Χριστιανικού κόσμου. Εάν πάλι αποδεχτούν την ανάσταση του Χριστού, όπως την δέχονται οι Χριστιανοί, τότε θα πρέπει να δεχτούν έναν πιο αναβαθμισμένο ρόλο απ’ αυτό που αποδίδουν στο Χριστό για τον οποίο πιστεύουν ότι ήταν ένας απλός άνθρωπος. Όμως αυτό το πράγμα θα καθιστούσε τον Χριστό ως ένα κεντρικό πρόσωπο της σωτηρίας κάτι το οποίο αρνείται η Σκοπιά. Κεντρικό πρόσωπο της σωτηρίας δεν αποτελεί ο Ιησούς, αλλά η Εταιρεία Σκοπιά που ερμηνεύει το θέλημα του Θεού, σύμφωνα με τους μάρτυρες του Ιεχωβά.\nΗ απάντηση που έδωσε η Σκοπιά στο παραπάνω πρόβλημα ήταν απλή, αγιογραφικώς αστήρικτη και όπως πάντα συνηθίζει, παράλογη και προοριζόμενη αποκλειστικά για τους αφελείς. Ναι μέν αναστήθηκε ισχυρίζονται, αλλά αναστήθηκε πνευματικά.\nΗ εταιρεία Σκοπιά ισχυρίζεται ότι το σώμα του Ιησού Χριστού το «απομάκρυνε» ο Θεός, «κατηναλώθη» επάνω στη γη από τον Παντοδύναμο Θεό. Στη θέση του Χριστού εμφανίστηκε και πάλι ο αρχάγγελος Μιχαήλ, που ανέλαβε πλέον να παραδώσει στον Θεό το αντίτιμο της ζωής κάποιου άλλου, εκείνου που έζησε σαν άνθρωπος στη γη και έπαυσε να υπάρχει. Σύμφωνα με το εγχειρίδιό τους «Μπορείτε να ζείτε για πάντα στον Παράδεισο στη γή», αναφέρουν ότι ο Χριστός έδωσε το σώμα του για θυσία. Ποτέ δεν θα μπορούσε να το ξαναπάρει πίσω. Ο Θεός εξαφάνισε το σώμα του Ιησού.\nΠώς όμως συμβιβάζονται οι παραπάνω αντιλήψεις περί πνευματικής αναστάσεως του Ιησού με την εικόνα του άδειου τάφου που υπάρχει στο εξώφυλλο της Σκοπιάς του Απριλίου 2001; Εφόσον δέχονται ότι υπήρξε άδειος τάφος πού πήγε το σώμα του Ιησού αφού αναστήθηκε πνευματικά; Είναι φανερό ότι υπονοείται από τους αιρετικούς ότι υπήρξε μία θαυματουργική μετακίνηση του σώματος από τον Θεό σε κάποιο άλλο τόπο. Οι αιρετικοί λοιπόν, δεν πιστεύουν στην ανάσταση του Ιησού, αλλά σε μία μετακίνηση του σώματος από τον Πατέρα έξω από τον άδειο τάφο! Ωστόσο αν και ισχυρίζονται ότι δεν υπήρξε σωματική ανάσταση αυτή η «μεταφορά» του σώματος δεν απέβλεπε σε κάποιο σκοπό, ούτε έχει ένα θαυμαστό χαρακτήρα, καθώς και ένας κοινός άνθρωπος όταν πεθαίνει οι οικείοι του τον μεταφέρουν στον τάφο, αλλά η οικοδόμηση όλων αυτών των παράλογων αντιλήψεων από τους αιρετικούς έχουν ως σκοπό να παραπλανήσουν τους αφελείς, να δείξουν ότι ακολουθεί η αίρεση την Αγία Γραφή, κάτι το οποίο βέβαια δεν είναι αλήθεια.\nΌταν η Σκοπιά αναφέρει ότι «αν ο Ιησούς δεν αναστήθηκε, η Χριστιανοσύνη βασίζεται σε αναληθή θεμέλια» δεν εννοεί αυτά τα οποία ισχυρίζεται. Και τούτο διότι, δεν ενδιαφέρει την Σκοπιά από σωτηριολογικής απόψεως εάν ο Ιησούς αναστήθηκε ή όχι. Η Σκοπιά δεν διαβλέπει κάποια απολυτρωτική σημασία στη θυσία και στην ανάσταση του Χριστού. Αλλά αυτή η ανάσταση του Χριστού για την εταιρεία του Μπρούκλιν κατέχει μόνο τη θέση της αποδείξεως, ότι η διδασκαλία του Ιησού ήταν ορθή. Σύμφωνα με τους μάρτυρες του Ιεχωβά ο Ιησούς με την ανάστασή του, ούτε ζωοποιεί, ούτε ανακαινίζει, ούτε αναδημιουργεί τον άνθρωπο, αλλά μόνο «έχει επηρεάσει τους ανθρώπους παντού με θετικό τρόπο». Όμως πρέπει να πούμε ότι και οι διάφορες φιλοσοφίες επηρεάζουν τους ανθρώπους με θετικό τρόπο. Ουσιαστικά οι αιρετικοί εξομοιώνουν τον Ιησού με τους διάφορους διδασκάλους που εμφανίστηκαν ανά τους αιώνες στη γη και δεν αναγνωρίζουν ότι ο ίδιος και τα έργα του λυτρώνουν τον άνθρωπο αλλά μόνο «τον επηρεάζουν με θετικό τρόπο»!!!. Πώς είναι δυνατόν να ευσταθεί η παραπάνω θέση της Σκοπιάς όταν ο Απόστολος Παύλος βροντοφωνάζει «ει δε Χριστός ούκ εγήγερται, κενόν άρα και το κήρυγμα ημών, κενή και η πίστις ημών» ( 1 Κορ. 15: 14). Ο Απόστολος των Εθνών Παύλος δεν είπε ότι η ανάσταση του Ιησού επηρεάζει απλώς με θετικό τρόπο, αλλά ότι είναι η αρχή και το τέλος της σωτηρίας μας. «Νυνί δε Χριστός εγήγερται εκ νεκρών απαρχή των κεκοιμημένων. Επειδή γαρ δι’ ανθρώπου θάνατος, και δι’ ανθρώπου ανάστασις νεκρών. Ωσπερ γαρ εν τω Αδάμ πάντες αποθνήσκουσιν, ούτως και εν τω Χριστώ πάντες ζωοποιηθήσονται». (1 Κορ. 13:20 – 22). Η ανάσταση του Χριστού δεν εξυπηρετεί απλά την ηθική καλυτέρευση του ανθρώπου, μια «θετική επιρροή», όπως θέλει η Σκοπιά, αλλά ζωοποίηση και αφθαρτοποίηση από τον θεάνθρωπο Ιησού Χριστό και έχει ένα βαθύ υπαρξιακό και όχι ηθικό νόημα.\nΕνώ οι Μάρτυρες του Ιεχωβά ισχυρίζονται ότι ο Ιησούς άφησε το σώμα του επάνω στη γη δεν μας δίδουν μία λογική εξήγηση για το πώς συμβιβάζονται η θεωρία τους με τις διηγήσεις των ευαγγελίων που λένε ότι ο Ιησούς μετά την ανάστασή του, εμφανίστηκε στους μαθητές του ( Ιωάν. 21:1), οι μυροφόρες γυναίκες έπιασαν τα πόδια του (Ματθ. 28:9), ο Θωμάς άγγιξε τις πληγές του (Ιωάν. 20:26), έφαγε ψάρι (Ιωάν. 21:13) και άρτο (Λουκ. 24:30) μαζί με τους μαθητές του. Εάν ο Ιησούς είχε αφήσει το σώμα του επάνω στη γη, τότε αυτός που παρουσιάστηκε στις μυροφόρες και στους μαθητές του ήταν ένα φάντασμα ή μία οπτασία. Όμως ο ίδιος ο Ιησούς Χριστός όταν παρουσιάστηκε στους μαθητές του, τους είπε ότι ήταν ο δάσκαλός τους και όχι κάποια οπτασία «Ταύτα δε αυτών λαλούντων αυτός έστη εν μέσω αυτών και λέγει αυτοίς, ειρήνη υμίν. Πτοηθέντες δε και έμφοβοι γενόμενοι εδόκουν πνεύμα θεωρείν και είπεν αυτοίς. Τι τεταραγμένοι εστέ και δια τι διαλογισμοί αναβαίνουσιν εν τη καρδία υμών;» (Λουκ 24:36 – 38). Ο Ιησούς τους προέτρεψε να τον ψηλαφήσουν και εφόσον τα φαντάσματα είναι ασώματα να πειστούν ότι ο ίδιος δεν ήταν ένα ασώματο όν αλλά ο Κύριός τους ο οποίος σταυρώθηκε, πέθανε και αναστήθηκε από τους νεκρούς «ίδετε τας χείρας μου και τους πόδας μου ότι εγώ ειμί αυτός. Ψηλαφήσατέ με και ίδετε, ότι πνεύμα σάρκα και οστέα ούκ έχει καθώς εμέ θεωρείτε έχοντα. Και τούτο ειπών έδειξεν αυτοίς τας χείρας και τους πόδας». (Λουκ. 24:38 – 40). Οι μαθητές του όμως συνέχισαν ν’ απιστούν και για να τους πείσει ολοκληρωτικά τους ζήτησε να φάει κάτι για να πιστέψουν τελικά ότι είναι ο Κύριός τους με το αναστημένο σώμα του. «Ετι δε απιστούντων αυτών από της χαράς και θαυμαζόντων είπεν αυτοίς. Εχετέ τι βρώσιμον ενθάδε; οι δε επέδωκαν αυτώ ιχθύος οπτού μέρος, και λαβών ενώπιον αυτών έφαγεν» (Λουκ. 24:41 – 43). Το σώμα του Ιησού μετά την ανάστασή του ήταν ένα πραγματικό και αληθινό σώμα με σάρκα και οστά. Όμως ήταν απαλλαγμένο πια από τη φθορά και το θάνατο, από τις εγκόσμιες διαστάσεις του χώρου και του χρόνου, έχοντας νικήσει τη δουλεία αυτού του κόσμου, όντας μία απτή εικόνα των ανθρωπίνων σωμάτων που θ’αναστηθούν στο μέλλον, καθώς θα γίνουμε όμοιοι με τον Κύριο.(1 Ιωάν. 3:2).\nΌταν μιλάμε για την ανάσταση του Χριστού, εννοούμε τη σωματική του ανάσταση (Ιωάν. 2:11 – 21), και τίποτε άλλο. Αυτή η σωματική ανάσταση προφητεύθηκε στην Παλαιά Διαθήκη (Ψαλμ. 16;10. Ο ίδιος ο Χριστός είπε πως έχει εξουσία, όχι μόνο να προσφέρει την ζωή του, δηλαδή να πεθάνει σωματικά, αλλά έχει και την εξουσία να την λάβει και πάλι, δηλαδή ν’ αναστήσει τον εαυτό του (Ιωάν. 10:17 – 18). Πράγματι η Αγία Γραφή βεβαιώνει πως η σάρκα του Ιησού νεκρώθηκε, όμως ζωοποιήθηκε δια του Αγίου Πνεύματος (1 Πετρ. 3:18). Έτσι πραγματοποιήθηκε η προφητεία του Κυρίου σχετικά με την σωματική του ανάσταση (Ιωάν. 2:19) και έγινε ο νικητής του θανάτου (Αποκ. 1:18).\nΟι συγγραφείς των ευαγγελίων παραθέτουν τα γεγονότα της ανάστασης πολλών νεκρών ανθρώπων από τον Ιησού Χριστό. Η ανάσταση της κόρης του Ιαείρου (Λουκ. 8:41), η ανάσταση του υιού της χήρας της Ναϊν (Λουκ. 7:14), η ανάσταση του τετραημέρου Λαζάρου (Ιωάν. 11:43), αποτελούν φανερώσεις της ζωοποιού δυνάμεως του Ιησού, αλλά και του τρόπου της αναστάσεως των νεκρών. Αυτοί οι άνθρωποι οι οποίοι δέχτηκαν το ζωοφόρο άγγιγμα του Ιησού, δεν αναστήθηκαν πνευματικά, ενώ το σώμα τους έμεινε στον τάφο, αλλά η έγερσή τους ήταν ολόσωμη. Όταν λοιπόν, η Αγία Γραφή κάνει λόγο για ανάσταση εκ νεκρών, δεν υπονοεί κάποιου είδους πνευματικής ανάστασης, αλλά απαλλαγή του συνόλου ανθρώπου από τις δυνάμεις της φθοράς και του θανάτου, ενσώματη ανάσταση του ανθρώπου. Όταν η Σκοπιά εμμένει στην άποψη ότι ο Ιησούς αναστήθηκε πνευματικά και άφησε το σώμα του στη γη, ουσιαστικά παραποιεί όχι μόνο το «πνεύμα», αλλά και το «γράμμα» της Αγίας Γραφής διαστρεβλώνοντας την ορθή σημασία της λέξεως «ανάστασις» και «έγερσις».\nΚατά την διάρκεια της επίγειας ζωής του ο Ιησούς ελευθέρωσε πολλούς ανθρώπους από τα δεσμά της φθοράς και του θανάτου. Η ανάσταση του υιού της χήρας της Ναΐν της κόρης του Ιαείρου του τετραημέρου Λαζάρου αποτελούν φανερώσεις της νέας πραγματικότητας που έφερε ο Θεός στη γη. Εφόσον αποδεχόμεθα την πραγματικότητα της ανάστασης αυτών των ανθρώπων και αρνούμεθα την πραγματικότητα της σωματικής ανάστασης του Ιησού, συγκαταλεγόμεθα στους εχθρούς του Ιησού οι οποίοι βρισκόταν κάτω από το σταυρό και «εβλασφήμουν» τον Ιησού «κινούντες τας κεφαλάς αυτών και λέγοντες… άλλους έσωσεν, εαυτόν ού δύναται σώσαι» (Ματθ. 27:39 – 43). Εάν αρνούμαστε την θεότητα του Ιησού αποδεχόμαστε την ετυμηγορία θανάτου του που έβγαλε το συνέδριο των Ιουδαίων, αυτή ήταν και η αιτία της σταύρωσής του, και εάν αρνούμαστε την ανάστασή του αποδεχόμαστε τις βλάσφημες κραυγές «άλλους έσωσεν, εαυτών ού δύναται σώσαι» ( Ματθ. 27:39 –42). Μη γένοιτο!\nΗ σωτηρία του ανθρώπου είναι η ζωοποίηση και αφθαρτοποίηση ολόκληρου του ανθρωπίνου γένους. Αυτό πραγματοποιείται με την κατάργηση του Άδη που είναι η χώρα της σκιάς και του θανάτου. Είναι η περιοχή της υπέρτατης απελπισίας και της σκοτεινής διαμονής των νεκρών. Η κατάλυση του Άδη πραγματοποιείται με τον εκούσιο θάνατο του Ιησού ο οποίος εισερχόμενος στον Άδη γεμίζει τα πάντα με τη δόξα του, που είναι η φανέρωση της ζωής και της αγάπης του Η ανακαίνιση του φθαρέντος από την αμαρτία ανθρώπου γίνεται με την κάθοδο του Χριστού στον Άδη. Ο Άδης δέχθηκε και συνάντησε τον ενανθρωπήσαντα Λόγο, τον θεάνθρωπο. Ο θάνατος συντρίβεται, ο Άδης καταργείται και τα πάντα φωτίζονται με το αναστάσιμο φώς.\nΗ χριστιανική αποκάλυψη είναι δεδομένη μέσα σ’ ένα πρόσωπο, το θεανθρώπινο πρόσωπο του Χριστού, και σε ό,τι είναι η συνέπεια των ενεργειών του Υιού του Θεού με την ενανθρώπιση, την σταύρωση, την ανάσταση και την ανύψωση ως ανθρώπου, και με την αποστολή του Αγίου Πνεύματός του στον κόσμο, δεν μπορεί να υπάρξει χριστιανισμός χωρίς αποκάλυψη που να νοείται κατ’ αυτόν τον τρόπο. Μία προσαρμογή του χριστιανισμού στον κόσμο, που θα απέρριπτε αυτές τις ενέργειες του Χριστού, πράξεις που είναι ουσιαστικά στοιχεία της χριστιανικής αποκαλύψεως, θα ισοδυναμούσε με εγκατάλειψη του Χριστιανισμού.\nΣε άλλες θρησκείες αλλά και στις αιρέσεις που αρνούνται το σωτηριολογικό χαρακτήρα των ενεργειών του Χριστού, οι πράξεις των ιδρυτών τους δεν είναι συστατικές αυτών των θρησκειών, διότι δεν έχουν δημιουργήσει μέσα στους ανθρώπους μία κατάσταση αναστάσεως που γίνεται η πηγή της σωτηρίας. Αυτές οι θρησκείες συνίστανται μόνον στις διδασκαλίες των ιδρυτών τους και στις μεθόδους που έχουν συστήσει στους οπαδούς τους ως μέσα που θα φέρουν τη σωτηρία τους.\nΠέρα από την κατάσταση του αναστάντος Χριστού καμία ανώτερη κατάσταση δεν είναι νοητή ούτε μπορούμε να φαντασθούμε καμία άλλη σωτηρία εκτός από το να φθάσουν οι πιστοί στην κατάσταση της αναστάσεως του Χριστού. Ο,τιδήποτε άλλο δεν είναι πλέον καθόλου σωτηρία με την χριστιανική έννοια. Η σωτηριώδης κατάσταση έχει πραγματοποιηθεί στην ανθρώπινη φύση του Χριστού και αντιλαμβανόμαστε την δική μας σωτηρία ως ξεχείλισμα από τη δική του αναστημένη κατάσταση.\nΓράφετε στο άρθρο σας ό,τι:\n«Ο Ιησούς Χριστός ακριβώς περιμένει και αυτός την γενική ανάσταση, σύμφωνα με τους αιρετικούς για να ανακτήσει ξανά το σώμα του.»\nΜήπως σας είναι εύκολο να μου δώσετε την πηγή μέσα από τα έντυπα των ΜτΙ;\n6 Μαΐου 2018 - 9:29 μ.μ.


Ευχές για τα Χριστούγεννα της Ασημίνας Σκόνδρα | mouzakinews.gr\nHome Πολιτική Ευχές για τα Χριστούγεννα της Ασημίνας Σκόνδρα\nΕυχές για τα Χριστούγεννα της Ασημίνας Σκόνδρα\nPosted By: Νίκος Πολίτηςon: 24 Δεκεμβρίου, 2018 In: Πολιτική, Ροή Ειδήσεων\nΑγάπη, Ειρήνη, Πίστη, Ελπίδα είναι το μήνυμα της Γέννησης Του Χριστού.\nΜήνυμα που αφορά τη σωτηρία του κόσμου, τη ζωή μας και την αντιμετώπιση των καταστάσεων που βιώνουμε.\nΑυτά τα χρόνια τα δύσκολα, που οι αντοχές μας δοκιμάζονται, που απομακρυνθήκαμε ο ένας από τον άλλον, που ο διχασμός σπέρνεται καθημερινά, έχοντας ως αφετηρία τον ερχομό του Θεανθρώπου, πρέπει να επαναπροσδιορίσουμε τις αρχές και τις αξίες μας.\nΤο πνεύμα των Χριστουγέννων ας αλλάξει την οπτική μας, ώστε να αναθεωρήσουμε τις προτεραιότητές μας και να κυριαρχήσει η ενότητα, η εμπιστοσύνη, η αλληλεγγύη, η δικαιοσύνη.\nΟι αποφάσεις, αυτών που διαχειρίζονται τις τύχες μας, να στηριχθούν στα μηνύματα που πηγάζουν από τη Γέννηση του Χριστού και να θυμηθούν, ότι οι άνθρωποι τους εμπιστευτήκαν για να λύσουν τα προβλήματά τους και να διώξουν τις αγωνίες τους, όχι να γενικεύσουν την κατάθλιψη, το μίσος και την ανασφάλεια.\nΕίναι η στιγμή, που απαιτείται σοβαρότητα και ψυχραιμία, θάρρος και συλλογική προσπάθεια, για να θεμελιώσουμε από την αρχή, μια κοινωνία ανθρώπινη και αισιόδοξη.\nΧρειάζεται πίστη στο Θεό, στις δυνάμεις μας και στον συνάνθρωπό μας.\nΕύχομαι το θείο φως της Γέννησης, να μας φωτίσει να βρούμε τις αληθινές αξίες της ζωής και κοιτώντας μπροστά, να δημιουργήσουμε ένα καλό και λαμπρό μέλλον.\nΕύχομαι η Γέννηση του Χριστού, να φέρει την αναγέννηση στη ζωή μας και στην πατρίδα μας.\nΤις ολόθερμες ευχές μου για υγεία, χαρά, ευτυχία και δημιουργία


ZISIS IN MOVIELAND: Shivers\nΈπος! Απίστευτη cult-ίλα. Για κάτι τέτοιες ταινίες τον λάτρεψα τον Κρόνενμπεργκ. Για μένα η καλύτερή του.\nΑνατριχιαστικό.Οπως και το απίστευτο εξώφυλλο-poster της ταινίας.Super cult προσυπογράφω zisis και argiris.\n15 Ιανουαρίου 2012 - 1:05 μ.μ.\nΜιας και ο Cronenberg παίζει πολύ τον τελευταίο καιρό, ας γράψουμε όλοι μερικά κειμενάκια, μπας και τον αποθεώσουμε..


Γιαννούλης Χαλεπάς: Η τέταρτη διάσταση / Γιώργος Γώτης - Χάρτης\nΓιαννούλης Χαλεπάς: Η τέταρτη διάσταση\nΗ προσέγγιση στο «φαινόμενο Χαλεπάς» έχει γίνει μέχρι σήμερα, ως επί το πλείστον, μέσω κειμένων που εστιάζουν στα στοιχεία εκείνα που αφορούν την ζωή του κυρίως και δευτερευόντως στο κατορθωμένο έργο του. Η τραγικότητα του βίου του βάρυνε και επέβαλε μια ειδική συνθήκη μελέτης και κατάταξης του έργου του στην ελληνική και ελάχιστα στην παγκόσμια γλυπτική. Σήμερα με δεδομένη τη χρονική απόσταση που μας χωρίζει από τον θάνατό του μπορούμε να το επανεξετάσουμε προσεγγίζοντάς το από μιαν άλλη πλευρά, ανιχνεύοντας τα στοιχεία της προέλευσής του, καθώς και τη σημασία, αλλά και την διαχρονικότητά του, όχι ως απότοκο μιας τραγικής ζωής, αλλά ως το έργο ενός γεννημένου γλύπτη.\nΗ γλυπτική δημιουργία ήταν απότοκος της αρχαιοελληνικής φιλοσοφίας, όπου η εικόνα ανταποκρινόταν και εμπεριείχε σε μικροκλίμακα την αρμονία και τις αναλογίες του κόσμου. Το παιγνίδι με το φως και το θεό του. Κάθε αιώνας έχει έναν κατεξοχήν κομβικό καλλιτέχνη που γεφυρώνει το παρελθόν με την εποχή του, π.χ ο Μιχαήλ Άγγελος την αρχαιότητα με την Αναγέννηση. Ο Ροντέν την Αναγέννηση με τον 19ο αιώνα και τη μοντέρνα γλυπτική. Έτσι και ο Χαλεπάς την αρχαιοελληνική τέχνη με την τέχνη της νέας Ελλάδας. Τα πρώτα έργα του τον συνδέουν με την παράδοση της αρχαίας Ελλάδας, ακολουθώντας την επιτακτική ανάγκη της εποχής να συνδεθεί το νεοσύστατο κράτος μέσω της τέχνης με το ένδοξον παρελθόν του. Παράλληλα εισάγει θέματα της καθημερινής ζωής όπου συνάδουν και με την ανάγκη της συμπόρευσης που επιβάλλει η λαογραφία, περνώντας σταδιακά από την μνημειακότητα στο καθημερινό. Ήταν αναγκαίο για τον καλλιτέχνη και ειδικά για τον γλύπτη να ενταχθεί και να εντάξει το έργο του.\nΟ Χαλεπάς ξεκίνησε σε παιδική ηλικία τις σπουδές γλυπτικής ως ώριμος καλλιτέχνης, διότι το ταλέντο και η εκ γενετής καθημερινή επαφή του με την τέχνη των μαρμαρογλυπτών της οικογένειάς του, είχαν διαμορφώσει κανόνες και του είχαν ασκήσει το βλέμμα.\nΜε τα πρώτα του έργα όπως ανέφερα και πριν, γεφυρώνει την τέχνη του με αυτήν της αρχαίας Ελλάδας. Το παρελθόν επανέρχεται μέσω των αισθητικά άρτιων συνθέσεών του με προεξάρχουσες την «Κοιμωμένη» και τον «Σάτυρο». Αλλά και κατόπιν με ιστό τα ενδιάμεσα σχέδιά του, κατά τα «σκοτεινά χρόνια», περνά στην μοντέρνα γλυπτική με τα έργα της ωριμότητάς του.\nΟ Χαλεπάς βιογραφείται θέλοντας να εκφράσει τη δύναμη της πράξης και όχι την εικόνα της. Αν παρατηρήσουμε όλα τα έργα του, θα διαπιστώσουμε την αρχή αυτής της κατεκτημένης δεξιότητας που τον οδηγεί να φτάσει έως το έπακρον όριο την τεχνική του, η οποία κατέληξε σε προσωπική έκφραση, καθώς και τις στάσεις όπου εμπρός στα αδιέξοδα της ίδιας του της τέχνης, αναγκάζεται από την ίδια ανάγκη να τα υπερβεί, προσθέτοντας στην γλυπτική του και την διάσταση του χρόνου, έχοντας όμως από πριν κατακτήσει τον χώρο. Για να φτάσει έως εκεί και να τα αποδώσει ως ξανακερδισμένο χρόνο, μας οδηγεί η υπόθεση ότι το ψυχολογικό αδιέξοδο, το μέρος τουλάχιστον που αφορούσε την τέχνη του, είχε ως αιτία και αφορμή, αυτήν την ίδια την αναζήτηση. Ίσως όμως από την άλλη πλευρά αυτή η διαρκής αναζήτηση τον επανέφερε αλώβητο από τον περασμένο χαμένο χρόνο στον ξανακερδισμένο τωρινό.\nΟι αρχετυπικές μορφές προσφέρουν πάντα σίγουρη βάση για συνομιλία μέσω ταύτισης σε ψυχολογικό επίπεδο. Η οργανωμένη με επίκεντρο την τέχνη ζωή του, όπως και η ζωή στο ψυχιατρείο, στη φύση, εντός και εκτός οικογενείας ανέδειξε τις αναγκαίες λειτουργίες εξοβελίζοντας κάθε περιττό. Λειτούργησε ως μηχανισμός αφαίρεσης όπου η πράξη κυριαρχεί της μορφής και αποκτά ιδιαίτερη βαρύτητα.\nΑλλά και η μορφή καθαρμένη από κάθε περιττό αποκτά μιαν άλλη δυναμική και λειτουργία. Η σύνδεση του τραγικού ως στοιχείου κυρίαρχου της καθημερινότητάς του σε αυτήν την περίοδο του δίνει τον τρόπο για να επαναπροσδιορίσει την τέχνη του ιστάμενος όχι υπό, αλλά έναντι αυτής. Ταυτόχρονα η ονοματοδοσία μέσω της τέχνης εξορκίζει τους φόβους. Θα μπορούσαμε να πούμε εδώ ότι τα γλυπτά του Χαλεπά είναι τα λειτουργικά σύνεργα της αυτοϊασής του. Ο Χαλεπάς διατήρησε τον εσωτερικό του ρυθμό όσον αφορά την τέχνη και αυτό το καταμαρτυρά η πρακτική του ενασχόληση με αυτήν αδιαλείπτως και με κάθε τρόπο. Ακολουθώντας την πορεία των σχεδίων του θα παρατηρήσουμε τη διαδρομή που τον οδηγεί ολοένα προς το ύστερον έργο του. Αυτός ο εσωτερικός ρυθμός η φλόγα της δημιουργίας που διατήρησε του υπαγόρευσε τους κανόνες που οριοθετούν το νέο του ύφος.\nΜιαν απάντηση μας τη δίνουν πάλι τα σχέδιά του όπου βλέπουμε τη γραμμή να αποκτά αυτόνομη δυναμική μέσα από την αφαίρεση και την χαρακτηριστική απόδοση της κίνησης. Παρατηρούμε σε αυτά, συγκρίνοντάς τα, πρωτοποριακή δυναμικότητα. Αλλά στην τέχνη η λογική έχει πολλούς δρόμους και παράδρομους. Η τέχνη φτάνοντας στο αδιέξοδο ανάγεται στο επίπεδο της τρέλας. Γνωρίζουμε από πολλές περιπτώσεις ότι η καλλιτεχνική αναζήτηση συμβαδίζει πολλές φορές με την πνευματική αναστάτωση και πολλές φορές προκύπτουν νέες μορφές, τεχνοτροπίες και κινήματα τέχνης. Η χρονιά εκδήλωσης της αρρώστιας του γίνεται ορόσημο διότι αποτελεί ταυτόχρονα τέλος και αρχή.\nΤα πρώτα έργα του έχουν την πληρότητα που του δίνει το έρεισμα για να αναζητήσει τις παραλλαγές τους. Το να απεικονίσει κάποιος τη νεότητα ως έχει, πρέπει να είναι ώριμος και να οδεύει προς το εσώτερον γήρας, έχοντας αποταμιεύσει όλον αυτόν τον αναγκαίο χρόνο που θα εμπλουτίσει το έργο του με τα χαρακτηριστικά της ζωής κατά τη νεότητα. Το δαιμονικό στοιχείο όπου η τραγικότητα και η τρέλα συμπλέουν τον απασχολεί όπως δείχνουν τα έργα του «Μήδεια» και «Σάτυρος». Εδώ εικονογραφούνται διαχρονικά οι ψυχικές του μεταπτώσεις κυριαρχούσες τώρα ως εμμονές και θα μπορούσαμε να προτείνουμε μια εναλλαγή των δύο θεμάτων βάζοντάς τα σε σειρά έτσι ώστε να αντιστοιχούν απεικονίζοντας τους προβληματισμούς και την ψυχική του κατάσταση, δηλαδή τις στιγμές παροξυσμού να διαδέχονται οι στιγμές ηρεμίας. Εν παραλλήλω αν παρατηρήσουμε την κίνηση των μορφών, θα μπορούσαμε να την παρομοιάσουμε με την κίνηση μιας σπείρας που εκτυλισσόμενη οδεύει προς μια σταδιακή απελευθέρωση, τόσο της Μήδειας όσο και του Σάτυρου και Έρωτα. Ίσως αυτή η εκτύλιξη να οδηγεί τον Σάτυρο να συνομιλήσει χιλιάδες χρόνια μετά με τον Ερμή του Πραξιτέλη. Όσο προχωρούν οι συνθέσεις «Σατύρου» - «Έρωτα» παρατηρούμε ότι οι μορφές αποκτούν εσωτερική γαλήνη που οδηγεί προς την απελευθέρωσή τους.\nΣχέδια και γλυπτά πρέπει να τα δούμε εν συνδυασμώ και συνομιλούντα, ως μάρτυρες των ψυχικών μεταπτώσεων, των αναζητήσεων και των προβληματισμών του. Να τα θεωρήσουμε ως τρισδιάστατες\nσχεδιαστικές απόπειρες γλυπτών που καθορίζουν τη σχέση επιφανειών και χώρου. Θα μπορούσαμε να τα χωρίσουμε σε εικονογραφικά και γλυπτικά, όπου στα πρώτα παρατηρούμε ευθείες λιτές γραμμές και περιγράμματα καθαρά του εικονιζόμενου θέματος, στα δε άλλα πολλαπλά επικαλυπτόμενες γραμμές που\nκαθορίζουν τα επίπεδα στο χώρο. Θα πρέπει επίσης να τα δούμε ως ιδιαίτερα σημεία στο χρόνο, όπου το καθένα αποτελεί μια αφετηρία και μιαεικόνα της ψυχικής του κατάστασης, τις μεταβολές και τις μεταπτώσεις\nτης. Το ύφος του γλυπτού Αγγέλου που φιλοτέχνησε το 1875 ως επιτάφιο μνημείο στο νεκροταφείο του Βουκουρεστίου έχει την ίδια δαιμονική έκφραση με τον Σάτυρο αλλά με πιο «σκεπτικό» ύφος. Ο Σάτυρος γελά και παίζει, η έκφραση του Αγγέλου θα μπορούσε να είναι αυτή που θα είχε ένα λεπτό πριν ξεσπάσει το γέλιο ή ένα λεπτό μετά αφού σταματήσει να γελά.\nΕίναι οι δύο στιγμιαίες όψεις του προσωπικού δράματος του καλλιτέχνη οι οποίες αν επεκταθούν χωρούν την ενδιάμεση πορεία, αλλά και την εναλλαγή των συναισθημάτων του έναντι της ζωής και της τέχνης του. Ο γλύπτης κατεξοχήν ασχολείται με το χώρο. Τον προσδιορίζουν τα όρια του δημιουργήματος αλλά και της δημιουργίας του. Τα λίγα θέματα είναι αυτά, που τον καθορίζουν οντολογικά, επανέρχονται και τον συντρίβουν, αλλά ταυτόχρονα απαντούν και στα υπαρξιακά του ερωτήματα, αποτελούν τη θεραπεία του.Τον Χαλεπά σε όλη τη διάρκεια του βίου του τον καθόριζε η πραγματικότητα και κάθε του προσπάθεια να την υπερβεί είχε τις\nπερισσότερες φορές ως αποτέλεσμα τη συντριβή του. Η επανασύνδεσή του με τον «κόσμο», πρωτίστως με την φύση κατά τα χρόνια που ζει στο νησί του μετά τον εγκλεισμό του, πραγματώνεται μέσω μιας δεύτερης τρόπον τινά παιδικής ηλικίας κατά την οποία αποκτά μια νέα σχέση με την τέχνη του.\nΣχεδιάζει διαρκώς υπό αντίξοες συνθήκες και δουλεύει με πηλό. Για τον Χαλεπά το πλάσιμο με άργιλο σημαίνει την πολλαπλή ανακάλυψη εκ νέου του κόσμου μέσω των αισθήσεων, όπου πλάθοντας γεύεται ταυτόχρονα τη χαρά του κόσμου.\nΗ ασθένεια του Χαλεπά ανήγαγε την τέχνη του σε ένα συμβολικό επίπεδο, όπου για να επαναπροσδιοριστεί ως άτομο και να καθορίσει τη θέση του στην ευρύτερη κοινότητα της τέχνης πρόβαλε επιτακτική η ανάγκη ενός οδηγού και ως οδηγός στην τραγική φάση της ζωής του υπήρξε μόνο το σχέδιο και μέσου αυτού η απεικόνιση των βασικών μύθων στους οποίους θα μπορούσε να σταθεί απέναντι και δίπλα. Αυτών που θα μπορούσαν να του παρέχουν ταυτότητα. Με οδηγό το σχέδιο επανέρχεται διαρκώς κάνοντας κάθε φορά ένα βήμα πιο πέρα εξελίσσοντας την τεχνική και την τέχνη του. Αυτό καταδεικνύει ότι δεν έχει χάσει την αίσθηση του χρόνου. Η ανησυχία των σχεδίων συμβαδίζει με την εξέλιξη και τη συνέχεια και ο χρόνος είναι συνέχεια που προσθέτει στο έργο. Ο Χαλεπάς διέτρεξε την απόσταση από την αρχή μέχρι το ακρότατο όριο της τέχνης του σε σύντομο χρονικό διάστημα, έχοντας φτάσει στην τελειότητα και εκεί αρχίζει και το πρόβλημα, επανακαθορίζεται και προσθέτει τον χρόνο της απομόνωσής του στο έργο του όταν απελευθερωμένος πια από τα βάρη της ίδιας του της κατάκτησης διαμορφώνει ίδιον ύφος.\nΓια να κατανοήσουμε το έργο του Χαλεπά θα πρέπει να το εντάξουμε στο χρόνο παρακολουθώντας και τη διαδρομή του ίδιου μέσα στη χρονική περίοδο της δημιουργίας του. Δηλαδή να ορίσουμε τα σημεία από όπου αυτό εκκινά, εκτυλίσσεται, καθώς και τα σημεία όπου αυτό διακόπτεται, χρησιμοποιώντας ως εργαλείο ερμηνείας του το αδιάσπαστο της ανάγκης του για δημιουργία. Ο δημιουργός Χαλεπάς αυτοκαθορίζεται μέσα από το έργο του, όπως προανάφερα, καθορίζοντας την τέχνη του. Έτσι η χρονική διάρκεια η οποία μας φαίνεται περιοδικά διασπασμένη, αν την εξετάσουμε ως συνεχή, θα δείξει το ενιαίο βίου και έργου. Είναι απαραίτητη προϋπόθεση όμως να ορίσουμε το σημείο μηδέν. Εδώ έχουμε ένα πρώιμο σημείο μηδέν, την χρονική στιγμή της κορύφωσης της τέχνης του, η οποία είναι και η στιγμή όπου παρουσιάζονται τα πρώτα σημάδια της αμφισβήτησης των ορίων της, τα οποία οδηγούν στην εκδήλωση της ασθένειάς του. Από αυτό το σημείο και πέρα ο χρόνος πρέπει να οριστεί ως παλίνδρομος και να δούμε το έργο του ως ένα πίσω- μπρος στην προσπάθεια επανακαθορισμού του. Ο δημιουργός πάντα αναζητά την μορφή στην δημιουργία του, αλλά ταυτόχρονα και η μορφή θέτει ερωτήματα προς τον δημιουργό.\nΈτσι λοιπόν παρακολουθούμε τον Χαλεπά στα δεκαεννιά του χρόνια να έχει αγγίξει την τελειότητα με τις μέχρι τότε δημιουργίες του που ανταποκρίνονταν στο κυρίαρχο ρεύμα της εποχής, ως μέλος μιας οικογένειας φημισμένων μαρμαρογλυπτών της οποίας η καθημερινή ζωή είναι συνυφασμένη με τα μορφικά προβλήματα της σμίλευσης του μαρμάρου. Έχοντας όμως κατακτήσει όλα αυτά σε τόσο σύντομο χρόνο, αυτομάτως τίθεται πάντα το ερώτημα της συνέχειας που θα αναπαράγει το ίδιο μορφικά ύφος με τον κίνδυνο να καταλήξει σε μανιέρα, ή του επαναπροσδιορισμού της πορείας του; Υπάρχει ανάγκη καθορισμού προτεραιοτήτων και λήψης αποφάσεων.\nΟ Χαλεπάς αναζητούσε μέσω της τέχνης του πράξεις αυτοκαθορισμού του ίδιου, αλλά και της δημιουργίας του εντός του κοινωνικού του περιβάλλοντος, ιδίως αν λάβουμε υπόψιν ότι το παρελθόν του παραμένει πάντοτε ενεργό και επιδραστικό σε αυτόν. Η κατακτημένη τέχνη δημιουργεί νέα δυναμική προς το μέλλον της. Ερμηνεύοντας τον εαυτό του δημιουργεί, αλλά και δημιουργώντας ερμηνεύει τον εαυτό του, κατανοώντας τον και παραμένοντας εντός της τέχνης του με οδηγό πάντα το σχέδιο. Το παρελθόν του συνίσταται από όλο το οικογενειακό και το κοινωνικό του περιβάλλον. Αυτό κάποιες στιγμές λειτουργεί ως ο ανασταλτικός παράγων που τον γυρνά πίσω αντί να τον ωθεί προς τα εμπρός. Από αυτό όμως μένει η κατακτημένη τεχνική που θα γίνει αλληγορικά τέχνη, ο διακαής πόθος να γίνει γλύπτης και όχι έμπορος. Όλη αυτή η δύναμη του αποθέματος της τέχνης κρύβεται στην ψυχή του και απελευθερώνεται σταδιακά. Η ανερμήνευτη αυτή δύναμη θα τον κρατήσει ζωντανό υποφώσκοντας και θα μετατραπεί σε δημιουργική φλόγα όταν το ευνοήσουν οι συνθήκες. Ο θάνατος των γονέων στις περιπτώσεις όπως του Χαλεπά, απελευθερώνει την ύπαρξη μεταθέτοντας το πρόβλημα της παρουσίας σε νοητική επίκληση, ώστε να υπάρχει ζωτικός χώρος κίνησής του στον χρόνο. Αν αντιστρέψουμε τα πράγματα η παρουσία των γονέων σήμαινε απώλεια της τέχνης, ενώ τώρα η απουσία της, επανεκκίνηση για κάτι λανθάνον μα υπαρκτό. Ο θάνατος κάποιου λειτουργεί επανακαθοριστικά για τους γύρω του. Ο Χαλεπάς όλα αυτά τα χρόνια υφίσταται την πρακτική των άλλων ως αποτέλεσμα της γνώμης που έχουν διαμορφώσει για αυτόν μέσω της αρρώστιας του, ανθιστάμενος μέσω των σχεδίων του, και μέσω της επαφής με τη φύση κατά την διάρκεια της παραμονής του στην Τήνο. Αισθάνεται ένοχος και αυτό το αποδεικνύει η ανοχή του στην οικογενειακή καταπίεση, καθώς και η απελευθέρωσή του από αυτή την ενοχή μετά το θάνατο των γονέων του, επανεντασσόμενος στην καθημερινότητα της τέχνης του.\nΑυτή η απελευθερωτική δύναμη λειτούργησε ως δυνατότητα όλα τα προηγούμενα χρόνια στο να βιώνει το παρόν μέσω των σχεδίων του αφαιρώντας ταυτόχρονα ένα μέρος του βάρους του παρελθόντος. Το να σχεδιάζει καθημερινά είναι μια πράξη επαναφοράς προς τον εαυτό του γι’ αυτό και προβάλλονται διαρκώς οι πρωταρχικοί μύθοι που χάνοντας σταδιακά την αρχική τους μορφή σε μια εξελικτική πορεία οδηγούν προς την αφαίρεση και τη νέα γραμμή. Αυτή η διαδρομή όμως είναι χρόνος ο οποίος ενσωματώνεται στο έργο του. Η εμμονή για την εξεύρεση μιας ερμηνείας δημιουργεί την περιέργεια που οδηγεί στον πειραματισμό και την αναζήτηση. Αυτή η συνέχεια καταρρίπτει και την διαγνωσθείσα «άνοια» η οποία κάθε άλλο παρά από συνέχεια έργου, κοινής θεματολογίας και σύνδεσης μεταξύ των, πριν και μετά, χαρακτηρίζεται.\nΗ ακύρωση της ροής του χρόνου που αισθάνεται ο ψυχικά άρρωστος Χαλεπάς περνά ως ανάκτηση μέσω της λανθάνουσας δύναμης του σχεδίου όλα αυτά τα χρόνια και ενσωματώνεται ως δύναμη επανεκκίνησης αλλά και ως μορφή της ίδιας της τέχνης του πλέον.\nΤα γλυπτά του Χαλεπά είναι τελετουργικά γλυπτά λειτουργούν ως αποτροπαϊκά μιας προηγούμενης συμβολικής σημασίας που εμπεριέχουν, θεματολογικά αλλά κυρίως ως ενεργά κέντρα, όπου την παρούσα χρονική στιγμή εκλύουν δύναμη ζωής για τον καλλιτέχνη. Είναι αυτά που κατισχύουν επί της προηγούμενης ζωής του καθιστάμενα τα περάσματα προς την καινούρια. Έτσι είναι αναπόφευκτο να βρίθουν συμβόλων και μορφών. Ο χρόνος στο έργο του έχει όλα τα χαρακτηριστικά της διάρκειάς του από τη νεότητα προς το γήρας, εικονιζόμενος κυρίως στα διμέτωπα δημιουργήματά του με την εκκίνηση πάντα από την πλευρά της νεότητας ως κυρίαρχης και ενεργής στο έργο, και το γήρας να λειτουργεί ως συμπλήρωμα μελλοντικό και ως στοιχείο που τονίζει τη νεότητα με τον λανθάνοντα συμβολισμό της επανεκκίνησης της τέχνης του ως νέος ξανά, παρά την πάροδο των ετών. Θα συμπληρώσω ότι η απεικόνιση του γυναικείου στήθους σε όλα τα έργα του ενέχει εκτός από το στοιχείο του ερωτικού απωθημένου και το συμβολισμό της υγείας και της ευγονίας, όπως το βλέπουμε να εικονίζεται και στα έργα της Αναγέννησης. Είναι χαρακτηριστικό το γεγονός ότι πλάθει έναν άγγελο με στήθος συγχωνεύοντας χαρακτηριστικά, καθορίζοντας έτσι το φύλο του.\nΑν δεν υπάρχει χρόνος δεν υπάρχει κόσμος και τη ροή του χρόνου συνιστούν το παρόν που μεταπίπτει σε παρελθόν και μέλλον. Αλλά εδώ το παρόν είναι η επαφή του με την τέχνη εντός ενός άχρονου κενού που ορίζεται από τα σχέδια και τον αυτοκαθορισμό του εντός αυτού του χρονικού διαστήματος. Την διαδοχή των βιωμάτων του μέσα στο χρόνο την βλέπουμε στα σχέδιά του.\nΤο έργο το συνιστά ο χρόνος διότι συγκροτείται εντός του και στο βαθμό που αποτελεί αντανάκλαση της ωρίμανσης της ιδιωματικής τέχνης του καλλιτέχνη τον εμπεριέχει. Για τον Χαλεπά είδαμε ότι παρά τον ψυχικό κλονισμό του, υπήρξε αναγκαιότητα της ύπαρξής του. Ο περασμένος χρόνος συνιστά την εμπειρία και η συσσωρευμένη εμπειρία κατάλληλα αποδομένη εν συνδυασμώ με το ταλέντο δημιουργεί προσωπικό ύφος. Για τον χρόνο ο καθένας μας βιώνοντάς τον δημιουργεί μια διαφορετική ιδιωτική αντίληψη, όπου ο ατομικός χρόνος του καθενός είναι διαφορετικός στη γενική έννοια του χρόνου. Ο χρόνος πίσω δε γυρνά, όμως δύναται να αντιστραφεί μέσω της βιωμένης εμπειρίας ατομικά και μέσω της τέχνης μεθίσταται στο έργο. Έτσι το έργο κερδίζει τη ζωή και τη διαχρονία του ενσωματώνοντας το χρόνο και εμπεριέχοντας το μέλλον του.Η γλυπτική είναι η τέχνη διευθέτησης και αναδιάταξης του χώρου. Ο Χαλεπάς αρνούμενος κατά τις καταστροφικές κρίσεις του τη γλυπτική, αρνείται το χώρο αναζητώντας την αναδιάταξή του, που υπό τις τότε συνθήκες μόνο εσωτερικά μπορούσε αυτό να πραγματωθεί συλλαμβάνοντας σημείο- σημείο μέσω των σχεδίων του την τέχνη του, δημιουργώντας μέσω αυτών μια πραγματική συνθήκη που του εξασφάλιζε ένα διαρκές παρόν. Τα σχέδιά του αποτελούν την επανεγγραφή του στην κοινότητα της τέχνης τον ενσωματωμένο σε αυτήν χρόνο.\nΟ γλύπτης έχει προκαθορίσει τα σημεία στο χώρο όπου θα κινηθεί το χέρι για να δημιουργήσει τη μορφή. Τα σημεία εκτείνονται στις τρεις διαστάσεις. Κυρίως όμως τα σημεία αυτά τα έχει προαποτυπώσει εντός του κάνοντάς τα τμήμα της σκέψης και της όρασής του. Είναι ο δικός του τρισδιάστατος κόσμος που θα δημιουργηθεί παίρνοντας μορφή από το χέρι του. Επειδή ζούμε σε τρισδιάστατο κόσμο ο εγκέφαλος είναι ασκημένος πάντα στην τρίτη διάσταση, αν έχει εμπρός του μόνο τις δύο.Έτσι οι πολλαπλές όψεις ενός γλυπτού είναι η διαρκής σύλληψη και σύνθεση των δύο αρχικά εικονιζόμενων διαστάσεων του σχεδίου. Στα γλυπτά του Χαλεπά παρατηρούμε την διαρκή επέκταση του χώρου, δηλαδή το πλάσιμο του πηλού τους δίνει προέκταση στο χρόνο όπου οι γωνίες, τα βαθουλώματα, το κενό σημείο, δημιουργούν αυτήν την αίσθηση. Οι μορφές τείνουν να κινηθούν με ελευθερία παρότι συμπαγείς. Στα διμέτωπα γλυπτά μπορούμε να δούμε ταυτόχρονα την κίνηση και την ακινησία, τη ζωή που υπάρχει κάτω από την επιφάνεια, τον πλασμένο στο βάθος πηλό που αποκρύβει τις επιμέρους ζωτικές λειτουργίες. Αξίζει να παρατηρήσουμε τις πτυχώσεις στα γλυπτά της πρώτης περιόδου και να τις συγκρίνουμε με αυτές των μετέπειτα έργων, όπου θα παρατηρήσουμε ότι λίγες ευθείες κυρίως χαράξεις στην μάζα του πηλού αποδίδουν τον κυματισμό του υφάσματος αντικαθιστώντας τις καμπύλες και στρόγγυλες γραμμές των πρώτων γλυπτών του. Από βαθιές στα πρώτα έργα γίνονται ανάλαφρες όσο περνάμε σε μεταγενέστερα για να καταλήξουν σε χαρακιές.\nΣτα έργα μπορούμε να διαιρέσουμε το όλον σε πολλά επίπεδα αρχίζοντας από τη βάση και προχωρώντας προς τα επάνω. Από τα κυλινδρικά επίπεδα των έργων της πρώτης περιόδου περνάμε στα αποστρογγυλευμένα ορθογώνια των κατοπινών έργων . Έτσι η ενιαία κίνηση γίνεται σταδιακά αρθρωτή εντός του συμπαγούς όγκου του πηλού. Ας αναζητήσουμε εδώ μια μακρινή συγγένεια με την «γλυπτική γραμμή» της διαδρομής του Μιχαήλ Άγγελου από τα πρώτα του γλυπτά μέχρι τα λεγόμενα ημιτελή, όπου επίπεδα και όγκοι διαφοροποιούνται αποδίδοντας το νόημα, όπως και στα αντίστοιχα της διαδρομής του Χαλεπά.\nΣε όλα τα γλυπτά υπάρχει ένα σημείο που θα μπορούσαμε να το ορίσουμε ως συναισθηματικό κέντρο και βρίσκεται κυρίως στο πρόσωπο και αντανακλά το συναίσθημα. Το αποδίδει κάθε φορά με έναν διφορούμενο μεταιχμιακό τρόπο. Άλλοτε βρίσκεται στα βλέφαρα, άλλοτε στα μάτια, στο στόμα, στην κίνηση της κεφαλής και κάποτε στα χέρια. Παραδείγματος χάριν στην «Κοιμωμένη» ο θάνατος δεν είναι φανερός από τα χαρακτηριστικά του προσώπου, αλλά δηλώνεται από τον σταυρό. Στην «Μήδεια» η τραγικότητα δεν δηλώνεται από την απεικόνιση της πράξης, αλλά από την σύσπαση του προσώπου σε κραυγή. Και στις πιο στατικές συνθέσεις στα δευτερεύοντα πρόσωπα υπάρχει η εσωτερική ζωή που υποδηλώνεται από τα στοιχεία της έκφρασης. Παρατηρούμε γλυπτά όπου οι μορφές επικοινωνούν εντός της σύνθεσης συναντώνται τα μάτια τους και συνομιλούν, αλλά και γλυπτά όπου η κάθε μορφή είναι βυθισμένη στο ατομικό σύμπαν των σκέψεών της, αλλά όμως ως σύνολο λειτουργούν αδιαχώριστα μέσω του μύθου. Όμως οι πολυπρόσωπες συνθέσεις αντανακλούν την εσωτερική ανάγκη για περιβάλλοντα κόσμο την ανάγκη σχηματισμού «οικογένειας» και κοινότητας.\nΟ γλυπτός κόσμος του Χαλεπά αντανακλά τον εσωτερικό του κόσμο, εκφραζόμενος μέσω αλληγοριών και παραβολών μας δίνει το νήμα της ερμηνείας του. Διακρίνουμε την κλιμάκωση του απλού προς το σύνθετο όσον αφορά την έννοια που αποδίδει το έργο, αλλά και την επιλογή, την απομόνωση και προβολή εκείνων των στοιχείων που αναδιατάσσουν τον κόσμο του. Τα επιλέγει στηρίζεται σε αυτά και τα προβάλλει.\nΑπό την τριγωνική δομή των πρώτων γλυπτών, θα μπορούσαμε αναλύοντάς τα να δούμε ότι το σημείο συνάντησης των κορυφών δύο τριγώνων συμπίπτει με το κέντρο βάρους της έκφρασης που θέλει να υπερισχύει στο γλυπτό, περνάμε στην ανά παραλληλόγραμμο δόμηση. Και αυτές οι δομές εμπερικλείουν συμπαγώς το χρόνο.\nΑπό τα στοιχεία που αντλούμε από τους βιογράφους του συμπεραίνουμε ότι η περίοδος εγκλεισμού στο Ψυχιατρείο της Κέρκυρας, καθώς και η περίοδος διαμονής του στην Τήνο με τη μητέρα του, υπήρξε μια περίοδος λήθης όλων των περιττών πράξεων που βαραίνουν και αποσπούν την προσοχή από τον κύριο σκοπό της τέχνης. Δίχως να παραγνωρίζουμε το επώδυνο και δυσβάσταχτο φορτίο του εγκλεισμού το οποίο δρούσε διττά ως τραγικό βίωμα και ως απενοχοποίηση, αναγνωρίζουμε ότι του έδωσε τον χρόνο και την δυνατότητα να έχει ως μόνη σκέψη την τέχνη του, να επανέρχεται, να επικεντρώνεται σε αυτήν χρησιμοποιώντας την ως σανίδα σωτηρίας. Όλα αυτά τα χρόνια συσσωρευόταν ένα απόθεμα εικόνων που καταργούσαν το χρόνο τοποθετώντας στην επιφάνεια πρωτίστως το άχρονο, όμως δεν καταργούσαν την μετάλλαξή του σε εσωτερική λειτουργικότητα. Το μαρτυρούν τα σχέδια και οι τίτλοι που δίνει στα θέματά του. Όταν ξαναρχίζει καταπιάνεται με τα ίδια θέματα δίνοντάς μας εξελικτικά την συνέχειά τους, περνώντας μέσω των σχεδίων από την εικόνα στο πνεύμα του έργου. Δεν πρέπει να παραβλέψουμε εδώ ότι μορφή και πνεύμα συνυπάρχουν και στα πρώτα του έργα με οριακό και αδιέξοδο τρόπο. Από τις συνομιλίες του με τον Στρατή Δούκα συμπεραίνουμε επίσης ότι είχε πλήρη επίγνωση της πορείας της τέχνης του. Σε όλα τα έργα υπάρχει η αλήθεια μία και αδιαίρετη και καθένας μπορεί να την οικειοποιηθεί με τον τρόπο του, οικοδομώντας ή ανακαλύπτοντας την υποκειμενική του. Όμως η αλήθεια των μεγάλων έργων τα καθιστά αθάνατα δίνοντάς τους διαβατήριο για την αιωνιότητα.\nΤον Χαλεπά πρέπει να τον δούμε με το ιδιαίτερο στοιχείο της ελληνικότητας για να τον κατατάξουμε. Δεν θα αρκεστούμε στην θεματολογία του που συνδέεται με διάφορους προφανείς συμβολισμούς με την αρχαία ελληνική τέχνη και τους μύθους της, αλλά θα επιμείνουμε μετατοπίζοντας το κέντρο βάρους στον τρόπο έκφρασης. Αυτός είναι που παράγει το οικουμενικό έργο του Χαλεπά πέραν των θεμάτων, όμως ταυτόχρονα και ελληνικό, διότι γίνεται η γέφυρα σύνδεσης με την γλυπτική των νεότερων χρόνων. Δηλαδή αν διατρέξουμε την μέχρι τώρα κατάταξη, θα μπορούσαμε σχηματικά να πούμε ότι, έχοντας γνώση της αρχαίας γλυπτικής με το πρώιμο έργο του που πατά στον κλασικισμό και τον νεοκλασικισμό των χρόνων της μαθητείας του, το αφήνει πίσω του για να επανέλθει με το ύστερο έργο του και να δώσει απαντήσεις και λύσεις σε όλα εκείνα τα προβλήματα που συγκροτούσαν την αναγκαιότητα μιας νέας τροπής στην τέχνη της γλυπτικής.


ΕΓΧΕΙΡΙΔΙΟ ΤΕΧΝΙΚΟΥ ΜΑΓΕΙΡΙΚΗΣ ΤΕΧΝΗΣ / ΧΕΙΛΑΔΑΚΗΣ ΣΤΕΦΑΝΟΣ\nΤο πιο σημαντικό μάθημα που έχω διδαχθεί είναι πως ο τρόπος αντίληψης κάθε μαθητή είναι μοναδικός. Δεν έχουν όλοι οι μαθητές τη δυνατότητα της εύκολης απομνημόνευσης τεχνικών, συνταγών ή κειμένων. Άλλους τους βοηθά πολύ μια εικόνα, ένα σχεδιάγραμμα και γενικότερα ένας πιο δομημένος τρόπος παρουσίασης, ενώ άλλοι αρκούνται απλά σ' ένα κείμενο. Σ' αυτή τη φιλοσοφία βασίζεται το βιβλίο. Φιλοδοξεί ν' αποτελέσει όχι μόνο ένα εκπαιδευτικό βοήθημα, αλλά ένα πολύτιμο εργαλείο για τον εκπαιδευτικό και τον σπουδαστή, με δομημένη τη γνώση, τη μέθοδο και την τεχνογνωσία, με όλα εκείνα τα στοιχεία που θα κάνουν τον μαθητή επαγγελματία και με στόχο να αποκτηθούν όχι μόνο οι γνώσεις, αλλά κυρίως η επαγγελματική ευσυνειδησία.\nΠιστεύω πως το εγχειρίδιο αυτό ανήκει στους αναγνώστες του, αφού η ανταπόκρισή τους θα το κάνει αυτό που πρέπει να είναι. (Από την παρουσίαση στο οπισθόφυλλο του βιβλίου)\nΚΕΦΑΛΑΙΟ 3: Περιγραφή Α' Υλών και Υγιεινή Τροφίμων\nΚΕΦΑΛΑΙΟ 11: Ζυμαρικά και Ρύζι\nΠαράρτημα 1: Οι Ζύμες\nΠαράρτημα 2: Πίνακες Πρόσθετων Τροφίμων\nΚωδικός Πολιτείας 1595-0063


Βρίσκεστε εδώ:Αρχική»Κοινωνία»Εκπαίδευση»H “Λαϊκή Συσπείρωση” για τις κινητοποιήσεις των μαθητών\nΣυγγραφέας: messinia24 στις\t 24/09/2020 Εκπαίδευση\nH “Λαϊκή Συσπείρωση” Καλαμάτας στηρίζει τον αγώνα των μαθητών της πόλης μας και τα δίκαια αιτήματα τους. Είναι δίκαιο το αίτημα να είναι 15 μαθητές στη τάξη και όχι 25 και 27 σε κάποιες περιπτώσεις για λόγους εκπαιδευτικούς και βεβαίως υγειονομικούς. Είναι δίκαιο το αίτημα να έχουν καθαρίστριες κατά τη διάρκεια που βρίσκονται στο σχολείο και όχι για 3 ώρες που δεν φτάνουν ούτε για «όσα βλέπει η πεθερά». Είναι δίκαιο το αίτημα να προσληφθούν καθηγητές και να μην υπάρχουν κενά μέχρι τον Νοέμβρη όπως γίνεται πολλές φορές.\nΣωστά αναδεικνύουν τα κτιριακά προβλήματα που είναι ιδιαίτερα έντονα σε ορισμένα σχολεία όπως στο πρώην πολυκλαδικό που εδώ και 15 χρόνια «θα γίνουν έργα» και δεν έχει γίνει το παραμικρό σε αυτό το απαράδεκτο κτιριακά σχολικό συγκρότημα. Σωστά οι μαθητές διαχωρίζουν τη θέση τους από συνωμοσιολόγους και σκοταδιστές σε αντίθεση με την εικόνα που θέλουν να περάσουν τα παπαγαλάκια της κυβέρνησης στα καλοπληρωμένα ΜΜΕ. Βολεύει την κυβέρνηση μια κάλπική αντιπαράθεση για τις μάσκες αφού έτσι πετάει την μπάλα στην εξέδρα και δεν συζητάει τα κύρια και τα ουσιώδη.\nΗ Δημοτική Αρχή σε αυτά πρέπει να δώσει λύσεις και να στηρίξει τους μαθητές και τα δίκαια αιτήματά τους και όχι να κάνει συσκέψεις με την αστυνομία και να έχει ίσως σκέψεις για παρέμβαση εισαγγελέα. Οι δημοτικές παρατάξεις να πάρουν θέση για όλα αυτά και να μην σφυρίζουν αδιάφορα για να παίζουν ψηφοθηρικά παιχνίδια με όλους.\n"ΛΑΪΚΗ ΣΥΣΠΕΙΡΩΣΗ" ΚΑΘΑΡΙΣΤΡΙΕΣ ΚΑΛΑΜΑΤΑ ΚΥΒΕΡΝΗΣΗ ΜΑΘΗΤΕΣ ΣΧΟΛΕΙΑ


ΣΥΓΚΛΟΝΙΖΕΙ Η ΜΑΡΩ ΛΥΤΡΑ ΜΕ ΤΟ ΞΕΣΠΑΣΜΑ ΤΗΣ ΚΑΙ ΤΗΝ ΥΠΟΣΧΕΣΗ ΤΗΣ: «ΘΑ ΣΕ ΚΥΝΗΓΗΣΩ ΤΕΡΑΣ»!\nΑρχική σελίδα Celebrities Συγκλονίζει η Μάρω Λύτρα με το ξέσπασμά της και την υπόσχεσή της: «Θα σε κυνηγήσω τέρας»!\nΗ Ελληνοκαναδή τραγουδίστρια την οποία γνωρίσαμε όλοι μέσα από το Fame Story εντελώς ξαφνικά πριν από μερικά χρόνια και ενώ έδειχνε να έχει «στρώσει» την καριέρα της στην Ελλάδα, εγκατέλειψε τα πάντα και επέστρεψε στον Καναδά όπου μεγάλωσε και ζει η οικογένειά της, χωρίς καμία εξήγηση και μία έκδηλη θλίψη και πικρία. Φαίνεται όμως πως ήρθε ο καιρός να αποκαλύψει και να αποκαληφθεί αφού με την συγκεκριμένη ανάρτησή της, αφήνει να εννοηθεί πόσο πολύ ταλαιπωρήθηκε όσο καιρό βρισκόταν στην Ελλάδα, προσπαθώντας να χτίσει την καριέρα της ως τραγουδίστρια. Με αφορμή τις αποκαλύψεις για σεξουαλική παρενόχληση σε κορυφαίες σταρ του Χόλιγουντ από τον κινηματογραφικό παραγωγό Χάρβεϊ Γουέινστάιν, η Μάρω Λύτρα, απευθυνόμενη στον άνθρωπο που προφανώς έκανε ακριβώς το ίδιο σε εκείνη, τον προειδοποιεί για τις… άγριες προθέσεις της! Διαβάστε τι έγραψε στην ανάρτησή της: «Ο Γουέινστάιν είναι ένα απόβρασμα. Αλλά είμαι χαρούμενη που βγήκε στην επιφάνεια γιατί θα σε εκθέσω άθλιε Έλληνα. Ο κόσμος θα μάθει τώρα το όνομά σου και τι έκανες σε εμένα. Ψάχνω να βρω ποινικολόγο διεθνούς βεληνεκούς, αν γνωρίζετε κάποιον στείλτε μου μήνυμα. Θα σε κυνηγήσω τέρας! Είχες πει με κακεντρέχεια «Εδώ είναι Ελλάδα γλυκιά μου, εδώ είσαι ένα τίποτα». Τώρα όμως που θα σε κυνηγήσω νομικά εσύ θα είσαι ένα τίποτα, τώρα που θα μιλήσω. Και κράτησα τη σιωπή μου πολύ καιρό!». Δείτε παρακάτω την ανάρτησή της αλλά και τα μηνύματα στήριξης στο πρόσωπό της από τους διαδικτυακούς της φίλους..\nΜάρω Λύτρα: Κάνει... comeback\nΜάρω Λύτρα: Κάνει... comeback Με δύο νέα τραγούδια επιστρέφει η Μάρω Λύτρα από τον επερχόμενο δίσκο που ετοιμάζει αυτή την...\nΗ Μάρω Λύτρα ζωγραφίζει Η Μάρω Λύτρα έχει ταλέντο και στην ζωγραφική. Η τραγουδίστρια, την οποία γνωρίσαμε μέσα από το...\nΗ Μάρω Λύτρα επιστρέφει και «μετανιώνει»!\nΗ Μάρω Λύτρα επιστρέφει και «μετανιώνει»! Πολύ καιρό έχουμε να μάθουμε νέα για την Μάρω Λύτρα\tΗ τραγουδίστρια από τότε...


Ομέρ Ασάν, Ένα «καρντάσι» από τον Πόντο!\nΟ Τούρκος που ανέδειξε την ξεχασμένη ελληνόφωνη Ποντιακή ταυτότητα της Τουρκίας μιλάει στο «Βήμα» για αυτά που μας ενώνουν με τους «απέναντι».\nΈμαθε τα ποντιακά από τη γιαγιά του και τον αιωνόβιο παππού του, ο οποίος έχει ζήσει τρεις οθωμανούς σουλτάνους και 11 πρόεδρους της Τουρκικής Δημοκρατίας! Ο Ομέρ Ασάν αρχικά διώχθηκε ως κομμουνιστής και αργότερα ως «ρωμιόσπορος» και παραλίγο να καταδικαστεί για «προπαγάνδα με στόχο τον διαμελισμό της Τουρκίας». Μάλιστα, χρειάστηκε να κινητοποιηθεί το Ευρωκοινοβούλιο για να αποσυρθούν οι κατηγορίες εναντίον του. Ο 49χρονος εκδότης και ερευνητής, που είχε προκαλέσει τρομερές αντιδράσεις στην Τουρκία με το βιβλίο του «Ρontos Κulturu» («Ο πολιτισμός του Πόντου», εκδόσεις Κυριακίδη), αποκαλύπτοντας το σύγχρονο αποτύπωμα της ελληνόφωνης ποντιακής κουλτούρας στη χώρα του, μιλάει για τον Πόντο, το νέο του ντοκυμαντέρ, την ταχεία μετάλλαξη της Τουρκίας και το στοίχημα της διατήρησης της πολιτιστικής ταυτότητας στην παγκοσμιοποίηση. Το «Βήμα» συνομίλησε με τον κ. Ασάν στην Αθήνα, όπου ήρθε για την προβολή του πρώτου μέρους του ντοκυμαντέρ του αλλά και για να συναντηθεί με τη διαδικτυακή κοινότητα 19 blogs ιστορικού ενδιαφέροντος, τα οποία στηρίζουν την ελληνοτουρκική φιλία «από τα κάτω», μέσα από την ανάδειξη των αυθεντικών, κοινών στοιχείων που ενώνουν τους δύο λαούς.\nΟ κομμουνιστής πατέρας του φυλακίστηκε από τη χούντα του 1971. Εννέα χρόνια αργότερα ήρθε και η σειρά του κ. Ασάν, με τη δικτατορία του Κενάν Εβρέν. «Έκανα δύο μήνες φυλακή διότι ήμουν κομμουνιστής- και παραμένω ακόμη! Τότε ήμουν 19 ετών» αναφέρει. Τριάντα χρόνια αργότερα, ως εκδότης πλέον, ο κ. Ασάν προχώρησε στην έκδοση συλλογής διηγημάτων («12 Εylul Sabahi») 114 ανθρώπων γύρω από το πώς βίωσαν εκείνο το πρωινό της 12ης Σεπτεμβρίου του 1980. «Ήθελα σε ένα βιβλίο να συγκεντρώσω τι ακριβώς σκέφτονταν όλοι αυτοί οι άνθρωποι την ημέρα του πραξικοπήματος. Κάποιοι ήταν χαρούμενοι, άλλοι ένιωθαν αβέβαιοι, ενώ ορισμένοι συνελήφθησαν και φυλακίστηκαν. Παρεμπιπτόντωςοι πιο πολλοί δήλωναν χαρούμενοι για το πραξικόπημα! Ωστόσο, 30 χρόνια μετά παραδέχθηκαν ότι αγνοούσαν ότι η Τουρκία θα οδηγούνταν στον φασισμό» σημειώνει.\nΤα προβλήματα για τον κ. Ασάν εμφανίστηκαν εκ νέου, όταν αποφάσισε να ασχοληθεί με την ποντιακή κουλτούρα στην Τουρκία, ερευνώντας κατ' αρχήν τη διάλεκτο του χωριού του Ερένκιοϊ που βρίσκεται στην περιοχή του Οφεως της Τραπεζούντας. «Μεγάλωσα σε ένα χωριόόπου όλοι μιλούσαν ποντιακά. Εκανα πολλές έρευνες για τη γλώσσα και όλα άρχισαν από το γεγονός ότι στα τουρκικά δεν υπήρχε ούτε ένα άρθρο ούτε ιστορική πηγή για αυτήν τη διάλεκτο. Ξεκίνησα από μεράκι, όχι για να αναδείξω μια νέα εθνική ταυτότητα, αλλά, καθαρά, για να σκιαγραφήσω αυτή τη γλώσσα» τονίζει ο κ. Ασάν. Όπως εξηγεί, το αποτύπωμα των ποντιακών χάνεται σιγά σιγά στον Πόντο καθώς είναι κυρίως οι ηλικιωμένοι που τα μιλούν ακόμη. «Η γλώσσα διανύει μια πορεία φυσική» σχολιάζει.\nΈνα ντοκυμαντέρ-γέφυρα φιλίας\nΗ πραγματοποίηση του ντοκυμαντέρ, ωστόσο, παρουσιάζει και δυσκολίες. «Γνωρίζαμε ότι δεν θα μπορέσουμε να οδηγηθούμε στην πρώτη γενιά των προσφύγων. Αναζητήσαμε περισσότερο τα ίχνη που έχουν αποτυπωθεί στη δεύτερη και στην τρίτη γενιά. Η ανταλλαγή βρίσκεται στην ιστορία και των δύο λαών και ήταν το μεγαλύτερο δράμααλλά και τραύμα που δημιουργήθηκε και έμεινε ως παρακαταθήκη για τις επόμενες γενιές. Σε αυτήν την αναζήτηση προσπαθούμε να απαντήσουμε. Για να αναδείξουμεμε τον κατάλληλο τρόποκαι στις δύο πλευρές την ανταλλαγή επιλέξαμε την περιοχή Ορντού, τα παλιά Κοτύωρα, διότι αποτέλεσαν τόπο αποχώρησης και συνάμαεγκατάστασης προσφύγων» υπογραμμίζει. «Προσπαθούμε να εξηγήσουμε την ανταλλαγή και τις μνήμες της. Αυτό το ντοκυμαντέρ είναι το πρώτο που ερευνά και τις δύο πλευρές και τα κοινά βιώματα των δύο λαών, συγκρίνοντας μάλιστα τι έχει “περάσει” ο ένας και τι ο άλλος» επισημαίνει ο κ. Ασάν.\nΌπως αναφέρει, αυτό που τον εντυπωσίασε περισσότερο στα γυρίσματα ήταν το εξής: «Στα Κοτύωρα εγκαταστάθηκαν πρόσφυγες από τη Σαλονίκη. Οταν έφθασαν εκεί, έπαθαν σοκ. Είχαν αφιχθεί νύχτα με το πλοίο και η πόλη δεν είχε φως. Σκέφτηκαν ότι μπορεί απλώς όλοι να κοιμούνται, το πρωί όμως ανακάλυψαν ότι δεν υπήρχε ηλεκτρισμός! Ξημέρωσε και κατάλαβαν ότι βρίσκονταν σε ένα χωριό. Ολοι ζήτησαν να γυρίσουν πίσω στη Σαλονίκη ή να τους μεταφέρουν σε κάποια μεγάλη πόλη» διηγείται ο κ. Ασάν. Αντίστοιχα, από την περιοχή Ορντού εκδιώχθηκαν και κατέληξαν στη Μακεδονία Πόντιοι πρόσφυγες.\n«Όσον αφορά τους κοινωνιολόγους το ζήτημα της ταυτότητας είναι πολύ σημαντικό, οι κοινωνίες όμως με τις ταυτότητες που διαθέτουν, ειδικά τις πολιτιστικές, είναι ανοιχτές στις επιρροές και στην παγκοσμιοποίηση» υπογραμμίζει ο κ. Ασάν. «Ο κόσμος αφήνει την πολυπολιτισμική του ταυτότητα και οδεύει προς μια ενιαία και κοινή. Βέβαια στην Τουρκίαη ταυτότητα που έχουμε κληρονομήσει δεν θα παραχωρήσει τόσο εύκολα τη θέση της. Μπορεί στην Ευρώπη αυτό να συμβαίνει πιο εύκολα, η Τουρκία όμως αποτελεί μια κοινωνία πιο κλειστή. Ήδη οι κοινωνιολόγοι συζητούν για το πόσο θα αντέξει σε αυτές τις αλλαγές. Κυρίως, όμως, συζητείται η ημερομηνία εισόδου στην ΕΕ!» εξηγεί.


βομβιστική επίθεση - Sputnik Ελλάδα\n17:31 17 ΣΕΠΤΕΜΒΡΙΟY 2019\nΑξιωματούχος: Οι επιθέσεις της Σρι Λάνκα πιθανότατα πέρα από τις ικανότητες τοπικών ομάδων\nΥπουργός της ασιατικής χώρας που συγκλονίστηκε από τις πρωτοφανείς επιθέσεις της περασμένης Κυριακής έκανε λόγο για πιθανή συνεργασία των εγχώριων τρομοκρατικών ομάδων με οργανώσεις του εξωτερικού.\nΟι αστυνομικές αρχές στη Σρι Λάνκα προχώρησαν σε άλλες πέντε συλλήψεις ατόμων που θεωρούνται πως σχετίζονται με το μπαράζ εκρήξεων που σημειώθηκαν σε εκκλησίες και ξενοδοχεία την Κυριακή.\nΣτην ταυτοποίηση ενός εκ των δραστών της βομβιστικής αυτοκτονίας στη Σρι Λάνκα και συγκεκριμένα σε κεντρικό ξενοδοχείο προχώρησε η αστυνομία της χώρας σήμερα.\nΗ αστυνομία της Σρι Λάνκα βρήκε 87 πυροκροτητές για βόμβες στον κεντρικό σταθμό λεωφορείων, στην οικονομική πρωτεύουσα της χώρας, Κολόμπο, σύμφωνα με εκπρόσωπο των αρχών.\nΕξουδετερώθηκε εκρηκτικός μηχανισμός κοντά σε αεροδρόμιο της Σρι Λάνκα\nΣύμφωνα με τον εκπρόσωπο της πολεμικής αεροπορίας, ο αυτοσχέδιο εκρηκτικός μηχανισμός ανακαλύφθηκε, έπειτα από αναφορές για την ύπαρξη ύποπτου αντικειμένου σε δρόμο, κοντά στο αεροδρόμιο «Bandaranaike».\nΝωρίτερα, ο Αλέξης Τσίπρας εξέφρασε τη θλίψη και τον αποτροπιασμό του ελληνικού λαού για την εκατόμβη των νεκρών στη χώρα της Νότιας Ασίας. Παγκόσμια θλίψη για τα θύματα.\nΤσίπρας: Θλίψη και αποτροπιασμός από τις επιθέσεις στη Σρι Λάνκα\nAπό τις οκτώ συνολικά επιθέσεις στην πρωτεύουσα Κολόμπο και άλλες πόλεις της Σρι Λάνκα, έχουν σκοτωθεί 215 άτομα και έχουν τραυματιστεί ακόμη 450. Παγκόσμια θλίψη για τα θύματα.\nΟ Τραμπ εκ παραδρομής κάνει λόγο για... 138 εκατομμύρια νεκρούς στη Σρι Λάνκα\nΤο νοτιο-ασιατικό κράτος βίωσε μία άνευ προηγουμένου πολύνεκρη βομβιστική επίθεση, με αποτέλεσμα τον θάνατο και τον τραυματισμό εκατοντάδων ανθρώπων.\nΔεκαέξι νεκροί και αρκετοί τραυματίες, από ισχυρή έκρηξη βόμβας σε υπαίθρια αγορά. Οι αρχές ανησυχούν πως ο αριθμός των θυμάτων ενδέχεται να αυξηθεί. Κοντά σε γειτονικά μειονότητας σιιτών η επίθεση.\nΣυνελήφθη άνδρας στις ΗΠΑ που σχεδίαζε τρομοκρατική επίθεση εμπνευσμένη από τον ISIS\nΤο δικαστήριο των ΗΠΑ απήγγειλε στον Ρόντελ Χένρι μία σειρά κατηγοριών για τον σχεδιασμό τρομοκρατικής επίθεσης στο National Harbor του Μέριλαντ. Επιδίωκε «πανικό και χάος».\nΧρηστίδης στο Sputnik για επίθεση στο Ρωσικό Προξενείο: Να χυθεί άπλετο φως\nΑπερίφραστη καταδίκη της επίθεσης στο Ρωσικό Προξενείο από το ΚΙΝΑΛ. Ο εκπρόσωπος Τύπου του κόμματος, ζήτησε να κινηθούν άμεσα οι αρμόδιες αρχές στη διερεύνηση της υπόθεσης.\nΟ ISIS ανέλαβε την ευθύνη για τη πολύνεκρη βομβιστική επίθεση στις Νότιες Φιλιππίνες\nΟ ISIS ανακοίνωσε πως βρίσκεται πίσω από την πολύνεκρη βομβιστική επίθεση που σημειώθηκε την Κυριακή στις Φιλιππίνες. Η επίθεση είχε ως αποτέλεσμα τον θάνατο 20 ατόμων.


στυλ Archives - Page 21 of 24 - MaryMary.gr | Page 21\nΤα στοιχεία που συνθέτουν μια έθνικ εμφάνιση είναι τα έντονα χρώματα, τα φολκλορ μοτίβα και τα έντονα αξεσουάρ. Το αβίαστο, ανεπιτήδευτο ύφος που εκπέμπει ένα έθνικ look είναι οι λόγοι ...\nΚαθώς το Καλοκαίρι έφτασε, είναι η κατάλληλη στιγμή να εμπνευστείτε από καλοκαιρινούς προορισμούς που άφησαν εποχή. Τα συστατικά είναι δύο: το απαράμιλλο στυλ των ‘60s και το κοσμοπολίτικο Saint Tropez. ...\nΕκμεταλλευτείτε τα εξώπλατα του καλοκαιριού, αναδεικνύοντας την μαυρισμένη πλάτη σας με τον πλέον εντυπωσιακό τρόπο. Υιοθετείστε τη νέα τάση, φορώντας τα κολιέ ανάποδα! Ένα στυλ πολύ εύκολο στην πράξη, αρκεί ...\nΗ Μοντέρνα εκδοχή του Grunge


κλικς | το βυτίο\n← μεγάλοι δρόμοι\nζεστά τσιμέντα →\n21 Μαΐου, 2018 · 8:24 μμ\nΕίναι αργά και καθώς μετακινούμαι απ’ τον καναπέ προς το κρεβάτι, παρατηρώ ότι ο γάτος στέκεται σ’ ένα περίεργο σημείο στο χωλ. Έχει συγκεντρωθεί σε ένα και μόνο σημείο, όλο του το σώμα είναι ακινητοποιημένο, βρίσκεται σε θέση μάχης. Όχι μόνο έχει εντοπίσει μέσα στα σκοτάδια την κατσαρίδα, αλλά την έχει στριμώξει με τέτοιο τρόπο, ώστε αποδεικνύεται πανεύκολο να σηκώσω την παντόφλα και να κατεβάσω με φόρα μια, δύο, τρεις και τέσσερις φορες – καλύτερα να είμαστε σίγουροι. Ύστερα από λίγο ξανακοιτάζω τον γάτο που τεντώνεται και χασμουριέται (με τους κυνόδοντες να ξεπροβάλλουν, ένα σωστό γούνινο δρακουλίνι). Θα ήθελα να του πω ένα ευχαριστώ για τη βοήθεια, αλλά για να είμαι ειλικρινής, αυτό που αναβλύζει από μέσα μου είναι μια μικρή μίζερη ψευτονυσταγμένη γκρινίτσα – έφτασε πολύ μέσα η κατσαρίδα, δε νομίζεις; δε μπορούσες να τη σταματήσεις κοντά στη μπαλκονόπορτα; έπρεπε να έρθει ως εδώ; έλα πάμε, λίγη εγρήγορση παρακαλώ.\nΕίναι απογευματάκι και είμαι έξω στη γειτονιά, βόλτα με το σκύλο. Κάποια στιγμή παρατηρώ έναν τύπο, εκεί γύρω στα πενήντα. Λεπτός, ψηλός, μαύρα μαλλιά, μπλε τζιν, πιο σκούρο μπλε κοντομάνικο με γιακαδάκι και ένα απ’ αυτά τα δερμάτινα τσαντάκια στο ένα χέρι, ενώ στο άλλο κρατάει μια πίπα. Τον προσέχω περισσότερο, γιατί περπατάει αργά. Περπατάει πραγματικά αργά. Κάνει μικρά βήματα, τραβάει τζούρες και κοιτάζει δεξιά αριστέρα με νωχελικό τρόπο. Σταματάει στην άκρη του πεζοδρομίου για να περάσει το αυτοκινήτου ενώ έχει χρόνο να περάσει. Προσπαθεί επισταμένως να πηγαίνει διαρκώς απ’ το πεζοδρόμιο, παρόλο που σχεδόν παντού το πεζοδρόμιο είναι σχετικά στενό και υπάρχουν δέντρα, αυτοκίνητα και άλλα εμπόδια. Αυτός περπατάει αργά, πολύ αργά, καπνίζει και ατενίζει τον νεοσμυρνιώτικο ορίζοντα. Τον πετυχαίνω τρεις, τέσσερις μέρες συνεχόμενες. Είναι η ώρα που γυρνάει απ’ τη δουλειά υποθέτω, και παίρνει το χρόνο του για να επιστρέψει σπίτι, απολαμβάνοντας ό,τι τέλος πάντων υπάρχει να απολαύσει. Αλλά τη μία μέρα τυχαίνει και περπατάει μπροστά μου, με καθυστερεί γιατί ο σκύλος, λες και το κάνει επίτηδες υιοθετεί την ταχύτητά του. Περιμένουμε και ένα δυο αυτοκίνητα να περάσουν ενώ δε χρειαζόταν καθόλου να κάνουμε κάτι τέτοιο, αλλά έχουμε κολλήσει ακριβώς από πίσω του. Καταλαβαίνω ότι έχω εκνευριστεί, καταλαβαίνω ότι βιάζομαι, καταλαβαίνω ότι όσο διήρκεσαν τα δέκα παραπάνω δευτερόλεπτα που περιμέναμε μέχρι να διασχίζουμε το δρόμο έκανα ασυναίσθητα την κίνηση να βγάλω το κινητό – ίσως λίγο ινσταγκραμ; δεν αντέχεται αυτή η αναμονή, αυτή η βραδύτητα.\nΤον προσπερνάω με δυσκολία, αυτός κάπως σα να γνέφει ένα γεια, αλλά εγώ συνεχίζω να προχωράω δύσκολα, γιατί ο σκύλος φαίνεται να προτιμάει τους ρυθμούς αυτού του τύπου και μάλιστα αποφάσισε υπέρ τους με τρόπο τόσο οριστικό, ώστε λίγο πριν φτάσουμε σπίτι σχεδόν τον τραβούσα απ’ το λουρί, λίγο ακόμη και θα τον έσερνα κανονικά. Πάντως με το που μπήκαμε, για κάποιο λόγο, μισοθυμήθηκα ένα απόσπασμα και με έπιασε αυτή η αίσθηση του επείγοντως, που πριν ακόμη βάλω φαΐ στον απογοητευμένο μέχρι αηδίας σκύλο, το έψαξα και το βρήκα:\n“Πολλοί πιστεύουν ότι οι άνθρωποι εκπαιδεύουν τους σκύλους. Στην Αθήνα ισχύει το αντίθετο, οι σκύλοι εκπαιδεύουν τους ανθρώπους, τους μαθαίνουν να περπατούν στην πόλη ξανά και να μιλούν με αγνώστους”.\nΑπόλαυσα το κομμάτι και κάποια ακόμη απ’ το βιβλιαράκι, σαν την πρώτη φορά, έβαλα φαΐ στο σκύλο, αλλά και πάλι αν θέλω να είμαι ειλικρινής, η βραδύτητα του τύπου παρέμενε μέσα μου κάτι που προκαλούσε μια κάποια ελαφριά δυσφορία. Βιαζόμαστε, ήθελα να πω, σε κάποιον για κάποιο λόγο, αλλά δεν βιαζόμουν στ’ αλήθεια, μόνο δυσφορούσα με τη βραδύτητά του.\nΚαι αυτό, αχαριστία λέγεται.\nΟ ταξιτζής μπροστά μου, μιλάει στο κινητό ή κάτι κοιτάζει στο gps, πάντως χασομεράει και χάνουμε το φανάρι. Πριν προλάβω να σιχτιρίσω, βλέπω την κοπέλα που περνάει τη διάβαση. Φοράει ένα ωραίο σκούρο στενό παντελόνι που σταματάει λίγο πριν τον αστράγαλο και κρατάει ένα χαρτοφύλακα που για κάποιο λόγο μου φαίνεται πολύ σημαντικός. Δεν βλέπω ακριβώς το πρόσωπό της, αλλά αν έπρεπε να μαντέψω θα έλεγα ότι είναι πολύ όμορφη. Εντωμεταξύ έχει περάσει απέναντι, και σταματάει στη δεύτερη πόρτα – ακριβώς δίπλα στο παραθυρό μου δηλαδή – ακουμπάει κάτω το χαρτοφύλακα, κάτι που μου κάνει εντύπωση αφού είπαμε είναι πολύ σημαντικός, και χτυπάει το κουδούνι. Κοιτάζω με αυτή την αγωνία που σε πιάνει καμιά φορά σε ΜΜΜ ή σε λεωφόρους που τα φανάρια κρατάνε λίγο και κάποιος κάθεται κάπου μπροστά ή διαγώνια και σε πιάνει μια αίσθηση ότι θες να δεις το πρόσωπό του, σε πιάνει ξαφνικά φοβερή περιέργεια, αλλά το φανάρι γίνεται πράσινο, το πρόσωπο δεν γυρνάει ποτέ προς τα σένα και αν ήταν κομμάτι μιας ταινίας και όχι της πραγματικότητας αυτή η λεωφόρος, μάλλον θα πάταγες γκάζι και θα έκανες σφήνες μέχρι επιτέλους να σου αποκαλυφθεί αυτό το πρόσωπο. Αλλά εν προκειμένω είμαι τυχερός. Ναι μεν δεν γυρνάει το πρόσωπο, αλλά δεν ανάβει και το φανάρι. Το επόμενο δευτερόλεπτο όμως ανοίγει η πόρτα. Ακούω ένα καλώς τη και βλέπω το χέρι του άντρα που της κάνει νόημα να μπει μέσα. Ή μάλλον βλέπω το ύποπτο τατουάζ (κάτι σαν μαίανδρος;) στο χέρι του άντρα που της κάνει νόημα να μπει μέσα. Σηκώνω το βλέμμα και την ώρα που αυτή σηκώνει τον χαρτοφύλακα και εντέλει περνάει την είσοδο, βλέπω ότι το κτίριο αυτό είναι γραφεία του Σώρρα. Την ίδια στιγμή, ανάβει και το πράσινο.\nΜου κρατάνε το ασανσέρ. Δύο άντρες γύρω στα σαράντα, σαρανταπέντε, στα καθαρά και καλοσιδερωμένα τους κοστούμια. Κρατάνε πακέτα τσιγάρα και οι δύο στα χέρια τους. Κατεβαίνουν για διάλειμμα, υποθέτω. Στέκομαι μπροστά τους με πρόσωπο στην πόρτα του ασανσέρ που κατεβαίνει σταδιακά τους ορόφους. Από πίσω μου ακούω:\n-Είναι και αυτό ένας τρόπος να μειώνεται η απόσταση. Να υπάρχει μεγαλύτερη επαφή. Να τα πηγαίνω και να τα φέρνω ας πούμε από το μπάσκετ.\n-Να τα έχω περισσότερο, να τα βλέπω περισσότερο, κατάλαβες;\n-Δεν πιστεύω να μου πει όχι.\n-Όχι ρε, δε θα σου πει όχι.\n-Όχι γιατί άμα μου πει..\n-Δεν το πιστεύω ρε, μην το λες καν, δε θα σου πει όχι.\n-Γιατί να σου πει όχι; Θα ήταν κακοήθεια. Δε λέει όχι.\n-Κι εγώ έτσι πιστεύω.\n-Ναι ρε, μην το σκέφτεσαι καν.\n-Δε θα μου πει όχι, γιατί να μου πει όχι, ναι θα πει.\nΙσόγειο. Καθώς φτάνω πρώτος στην είσοδο του κτιρίου, οι δύο τους τρία τέσσερα βήματα πίσω, τους κρατάω την πόρτα. Έχει ήδη βγάλει το τσιγάρο απ’ το πακέτο και το κρατάει σβηστό στα χείλη. Ευχαριστώ λέει κι εγώ ακούω πάλι δε θα μου πει όχι, γιατί να μου πει όχι, ναι θα πει. Σα να βρέθηκα στη λούπα μιας ιδιωτικής παράστασης ενός ερασιτεχνικού θίασου. δε θα μου πει όχι, γιατί να μου πει όχι, ναι θα πει. Με το που βγαίνουν, περπατάνε δέκα μέτρα, στέκονται κάτω από ένα δεντράκι στον πεζόδρομο και νομίζω πως ο ένας λέει στον άλλον μόνο τα ίδια λόγια. Καπνίζει και τα λέει. -δε θα μου πει όχι, γιατί να μου πει όχι, ναι θα πει. Τζούρα και τα ξαναλέει. –δε θα μου πει όχι, γιατί να μου πει όχι, ναι θα πει.\nοδός Αριστοτέλους καμένη στο φως, το πρωινό μετά την κατσαρίδα.\nOne response to “κλικς”\nΠαράθεμα: Κλικς - I for Interview


ΔΗΜΟΤΙΚΟ ΣΧΟΛΕΙΟ ΒΑΛΥΡΑΣ: Ιανουαρίου 2018\nΜε απόφαση του Υπουργείου Παιδείας, για ένα τουλάχιστον Σαββατοκύριακο το μήνα, καθιερώνεται να παραμένει η τσάντα των μαθητών στο σχολείο από την Παρασκευή έως τη Δευτέρα. Σεβόμαστε την παιδική ηλικία και υποστηρίζουμε τη δημιουργική επαφή μεταξύ γονέων και παιδιών. Εξυπακούεται φυσικά ότι δεν προωθείται η εγκατάλειψη της μελέτης.\nΤο σχολείο μας επισκέφτηκε το ΔΗ.ΠΕ ΘΕ.Κ στην Καλαμάτα παρακολουθώντας τη θεατρική παράσταση «Ο μικρός Μανουήλ και η Σολομώντειος λύση». Ήταν μια εξαιρετική παράσταση. Επικράτησε πλήρης ικανοποίηση.\nΤο σχολείο μας έκοψε την Πρωτοχρονιάτικη πίτα του, τηρώντας τα έθιμα και της παραδόσεις του τόπου μας. Οι τυχεροί ήταν μαθητής και δάσκαλος της Γ΄ τάξης αφού κέρδισαν το φλουρί των αντίστοιχων πιτών. Στους νικητές δόθηκαν δώρα. Ευχόμαστε σε όλους υγεία και καλή χρονιά. Πολλά χαμόγελα!


ΘΑΛΑΜΟΦΥΛΑΚΑΣ: ΕΠΕΙΓΟΝ: ΦΟΡΟΛΟΓΙΚΕΣ ΔΗΛΩΣΕΙΣ\nΑνώνυμος 1 Ιουνίου 2012 - 1:27 μ.μ.\n...Κράχτης λογιστικού γραφείου είσαι ή μού φαίνεται!!!.. Ελληνες γράψτε όλα τά αρχήδια στά αρχίδια σας (εάν έχετε) ή στείλτε τίς φορολογικές σας δηλώσεις στόν λογιστή τού πρώην υπουργού σας καί παρ΄ολίγον πρωθυπουργού σας κυρίου Ακη αυτού τού προφυλακισμένου από τήν μεγάλη Εβδομάδα!!! Πείτε στόν εαυτό σας ότι δέν θά ξανακάνετε δήλωση (φανέρωση δηλαδή) στόν ΕΦΟΡΟ δηλαδή Εβραίο εισπράκτωρα δυνάστη καί αιμοπότη τού Κόσμου..αυτός είναι η αιτία καί τά παρακλάδια του...πειστέψτε ΤΟ!!!!!\nΑνώνυμος 1 Ιουνίου 2012 - 1:47 μ.μ.\nΑνώνυμος 3 Ιουνίου 2012 - 10:28 π.μ.\nMr. Frank Bill 13 Ιουνίου 2012 - 2:45 μ.μ.


Βλέμμα στραμμένο (μόνο;) προς Ανατολάς | Η ΚΑΘΗΜΕΡΙΝΗ\nΒλέμμα στραμμένο (μόνο;) προς Ανατολάς\n«Ακούστε καλά. Εάν προχωρήσετε περαιτέρω, αυτά τα σύνορα θα ανοίξουν, βάλτε το καλά στο κεφάλι σας», δήλωσε ο Ταγίπ Ερντογάν, μετά το ψήφισμα του Ευρωκοινοβουλίου για «πάγωμα» των ενταξιακών διαπραγματεύσεων.\n27 Νοεμβρίου, 2016 27.11.2016 • 20:12\nΗ διπλωματική και στρατιωτική υπερπροσπάθεια που καταβάλλει η Τουρκία στα βόρεια του Ιράκ και της Συρίας, οδηγεί κατ’ αρχάς όλους τους σκεπτικούς παρατηρητές στο συμπέρασμα ότι η αναθεωρητική στάση του κ. Ρετζέπ Ταγίπ Ερντογάν έναντι της Συνθήκης της Λωζάννης, έχει ως στόχο την «παραβίασή» της εις Ανατολάς.\nΑλλωστε, στην τελευταία ομιλία του σε διάσκεψη της τουρκικής αστυνομικής ακαδημίας, ο κ. Ερντογάν περιέγραψε την παρέμβαση στη Συρία και στο Ιράκ ως «ζήτημα επιβίωσης για την Τουρκία». Λίγο νωρίτερα, στη διάρκεια της ίδιας ομιλίας του, ο κ. Ερντογάν είχε τονίσει ότι «η Συνθήκη της Λωζάννης δεν είναι ιερό κείμενο». Και είχε, μάλιστα, υπογραμμίσει ότι θα προσπαθήσει ώστε ώς το 2023, στα 100 χρόνια, η Τουρκία να είναι μία από τις 10 ισχυρότερες χώρες του πλανήτη. Στην προσπάθεια αυτή θα επιχειρήσει, όπως είπε, «βελτιώσεις» σε όσα ισχύουν βάσει των διεθνών συνθηκών. Παράλληλα, επανέλαβε τις παραπομπές στο παρελθόν της Οθωμανικής Αυτοκρατορίας των 3 εκατ. τετραγωνικών χιλιομέτρων που αντικαταστάθηκε από την «περιορισμένη» Τουρκία των 780.000 τ.μ., μικρότερης ακόμη και από αυτήν του «Εθνικού Συμβολαίου» (Misak-i-Milli).\nΟι Ελληνες διπλωμάτες παρατηρούν με ανησυχία την νεοοθωμανική ρητορική του κ. Ερντογάν (εμπλουτισμένη με εθνικιστικά στοιχεία που δεν υπήρχαν στο παρελθόν), ωστόσο διατηρούν την ψυχραιμία τους.\nΕίναι σαφές ότι η ελληνική πλευρά δεν μπορεί να επαναπαυθεί στην ερμηνεία περί βούλησης του κ. Ερντογάν για «μερική» αναθεώρηση της Συνθήκης της Λωζάννης. Ούτε καν σε εκείνη που ερμηνεύει τη στάση του ως μέρος της προσπάθειάς του να εξασφαλίσει την απαραίτητη πλειοψηφία ώστε να ωθήσει τη χώρα σε ένα δημοψήφισμα που θα του παρέχει απλόχερα τις θεσμικά αυξημένες εξουσίες τις οποίες αποζητεί. Και τούτο, διότι ουδείς μπορεί να γνωρίζει ποιες δυνάμεις ακριβώς ενεργοποίησε στο εσωτερικό της Τουρκίας ο κ. Ερντογάν, ανοίγοντας μέτωπο σχεδόν με όλο τον περίγυρο της χώρας του. Από τα μέχρι τώρα δεδομένα, το μόνο βέβαιο είναι ότι ο κ. Ερντογάν συνεργάζεται με το MHP, το κόμμα των «Γκρίζων Λύκων» του κ. Ντεβλέτ Μπαχτσελί. Περιττό να τονιστούν ο ακραίος εθνικιστικός λόγος του κ. Μπαχτσελί, αλλά και οι πιθανές παραχωρήσεις που μπορεί να έκανε προς τον ηγέτη των «Γκρίζων Λύκων» ο κ. Ερντογάν προκειμένου να εξασφαλίσει μια πολιτική συμφωνία. Ενας επιπλέον παράγων ανησυχίας για την Αθήνα είναι η επιβράδυνση της τουρκικής οικονομίας, η αστάθεια της λίρας, αλλά και μια αυξανόμενη τάση της ανεργίας. Εν ολίγοις, δεν είναι καθόλου απίθανο, ο κ. Ερντογάν να πρέπει να διαχειριστεί μια Τουρκία η οποία για πρώτη φορά επί των ημερών του, θα έχει οικονομικά προβλήματα.\nΣε πολιτικό επίπεδο το Μαξίμου και το υπουργείο Εξωτερικών είναι συντονισμένα στη διατήρηση χαμηλών τόνων, σε όλες τις ρητορικές «εκρήξεις» του κ. Ερντογάν για τη Συνθήκη της Λωζάννης. Διπλωματικές πηγές ανέφεραν ότι η Αθήνα δεν πανικοβάλλεται από τη ρητορική Ερντογάν, ούτε όμως και εφησυχάζει. Πέραν τούτου, η Αθήνα έχει ανά χείρας δύο πολύ πρακτικά ζητήματα τα οποία δεν συνδέονται με την υπόθεση της Συνθήκης της Λωζάννης.\nΤο πρώτο αφορά το Κυπριακό και τις συνεννοήσεις που θα πρέπει να κάνει τις αμέσως επόμενες ημέρες ο κ. Αλ. Τσίπρας με τον κ. Ερντογάν, είτε το συγκεκριμένο ραντεβού πραγματοποιηθεί στις 4 Δεκεμβρίου στο Ντουμπάι είτε χρειαστεί να μεταφερθεί σε κάποιο άλλο πλαίσιο, λίγες ημέρες αργότερα.\nΤο δεύτερο και πολύ πιο πιεστικό αφορά το προσφυγικό. Και εξηγεί σε πολύ σημαντικό βαθμό τόσο τη στάση του κ. Τσίπρα όσο και εκείνη του κ. Ν. Κοτζιά, οι οποίοι έχουν ταχθεί υπέρ της τήρησης της συμφωνίας Ε.Ε.-Τουρκίας. Οι απειλές του κ. Ερντογάν για «άνοιγμα» των συνόρων, ώστε οι 3,5 εκατ. πρόσφυγες «που ταΐζει η Τουρκία» να κατευθυνθούν προς την Ευρώπη ανησυχούν την Ελλάδα, η οποία με δυσκολία (όπως φάνηκε από τα τραγικά περιστατικά της Παρασκευής) μπορεί να διαχειριστεί την ήδη αρκετά βεβαρημένη κατάσταση στα νησιά του Ανατολικού Αιγαίου.\nΤο τελευταίο, αλλά όχι έσχατο, παζλ των ανησυχιών που προκαλεί ο τουρκικός αναθεωρητισμός, αφορά το σπριντ εξοπλισμών της Αγκυρας. Η στρατιωτική εμπλοκή της Τουρκίας στα περίχωρα της Αλ Μπαμπ στη Βόρεια Συρία και η πίεση που αντιμετωπίζει εκεί, αλλά και ο διευρυμένος περιφερειακός ρόλος που επιθυμεί να διαδραματίσει η Αγκυρα εξηγεί ώς ένα βαθμό την προσπάθεια αυτή. Ωστόσο, η προοπτική ενίσχυσης της τουρκικής πολεμικής αεροπορίας με F-35 και ο διαρκώς ανανεούμενος ναυτικός στόλος της, ανησυχούν τους Ελληνες αξιωματικούς, οι οποίοι φοβούνται ότι το άνοιγμα της ψαλίδας στο Αιγαίο θα γίνει σε βάθος δεκαετίας πραγματικά τεράστιο. Η ελληνική απάντηση σε αυτό το σκέλος είναι πολυσύνθετη, καθώς πέρα από τη δημοσιονομική δυσκολία, επιβάλλει και ευρεία πολιτική συνεννόηση.\nΤα μυστήρια μιας κρυφής συνάντησης που δεν έγινε\nΣυνέντευξη Παπαδημητρίου στο Bloomberg: «Είμαστε ανυποχώρητοι για τα εργασιακά»


Τι αναφέρει η Νομική υπηρεσία για την υπόθεση Αθανάσιου Νικολάου\nΔΗΚΟ για παραίτηση Αρέστη: Ο ΥΠΟΙΚ να ακολουθήσει το παράδειγμά του\nΠυρκαγιά σε εγκαταλελειμμένο τ/κ σπίτι στη Κοφίνου\n26 Μαρτίου 2019, 07:40\nΚαιρός: Ο Μάρτιος μας αποχαιρετά με βροχές\nΑθήνα: 32χρονη έσπρωξε τον σύντροφό της από το μπαλκόνι του τρίτου ορόφου…\n26 Μαρτίου 2019, 08:11\nΑποκάλυψη για το ηφαίστειο της Σαντορίνης: Σε αυτό το σημείο θα γίνει ενδεχόμενη νέα έκρηξη\n26 Μαρτίου 2019, 05:02\nΓερμανία: Με 290kg εκρηκτικά κατεδάφισαν ουρανοξύστη (Video)\n26 Μαρτίου 2019, 04:34\nΦρίκη! Δύο πιτ μπουλ κατασπάραξαν και σκότωσαν την 33χρονη ιδιοκτήτρια τους!\n26 Μαρτίου 2019, 04:00\nΜειώστε τον κίνδυνο εγκεφαλικού, με ένα ποτήρι χυμό πορτοκάλι\n26 Μαρτίου 2019, 07:00\nΑποφύγετε να αγοράζετε κατεψυγμένα, αυτά τα φαγητά\nΓυναικείο ποδόσφαιρο! Τρελά κόλπα και ικανότητες..! (Video)\n26 Μαρτίου 2019, 03:05\nΔείτε την Κατερίνα Καινούργιου χωρίς μακιγιάζ… (Photo)\n26 Μαρτίου 2019, 02:54\nΗ Μαρίας Μενούνος πιο fit από ποτέ..! (Photo)\n26 Μαρτίου 2019, 02:28\n14 Ιουνίου 2018, 10:36\nΗ Νομική Υπηρεσία, εξέδωσε ανακοίνωση για την υπόθεση θανάτου του Αθανάσιου Νικόλαου:\n“Ο Αθανάσιος Νικολάου βρέθηκε νεκρός κάτω από τη γέφυρα της Άλασσας στις 29/9/2005. Ο αποθανών ήταν επαναπατρισθείς από την Αυστραλία και εξέτιε εξάμηνη στρατιωτική θητεία στο στρατόπεδο Ευμένιος Παναγιώτου στη Λεμεσό. Την ημέρα του θανάτου του έπρεπε να επιστρέψει στο στρατόπεδο μετά από μία μέρα διανυκτέρευσης. Δεν επέστρεψε ποτέ στο στρατόπεδο και το απόγευμα της ίδιας μέρας βρέθηκε νεκρός.\nΤο πόρισμα της πρώτης θανατικής ανάκρισης ανέφερε ότι ο θάνατός του επισυνέβη κάτω από συνθήκες που προσομοιάζουν με αυτοκτονία. Το πόρισμα ακυρώθηκε κατόπιν αίτησης certiorari που καταχώρησε η μητέρα του αποθανόντα στη βάση ότι δεν παρείχετο έδαφος για κατάληξη με βαθμό βεβαιότητας ότι πρόκειται για αυτοκτονία.\nΤο πόρισμα του δεύτερου θανατικού ανακριτή περιορίστηκε μόνο στο ότι πέθανε από τα τραύματα που προήλθαν από την πτώση αποκλείοντας εγκληματική ενέργεια. Η υπόθεση αρχειοθετήθηκε.\nΣτις 21/3/2011 το Υπουργικό Συμβούλιο στη βάση της παραγράφου 2 του άρθρου 4 του περί Ποινικής Δικονομίας Νόμου διόρισε δύο ανεξάρτητους ποινικούς ανακριτές για να διερευνήσουν τις συνθήκες θανάτου του Αθανάσιου Νικολάου. Ο Υπουργός Άμυνας εισήγαγε τη σχετική πρόταση.\nΣτις 21/12/2012 οι ποινικοί ανακριτές ολοκλήρωσαν τη διερεύνησή τους και εισηγήθηκαν όπως η διερεύνηση των συνθηκών θανάτου επανεξεταστεί από την αστυνομία, στη βάση των δικών τους ευρημάτων ότι ο θάνατος του Αθανάσιου Νικολάου ενδεχομένως να ήταν αποτέλεσμα εγκληματικής ενέργειας.\nΤο Υπουργικό Συμβούλιο προώθησε τον φάκελο και το πόρισμα των ποινικών ανακριτών στον τέως Γενικό Εισαγγελέα τον Γενάρη του 2013 ο οποίος έδωσε οδηγίες όπως οι ποινικοί ανακριτές συνεχίσουν την εξέταση της υπόθεσης μέχρι τέλους.\nΣτις 24/5/2013 το Υπουργικό Συμβούλιο έδωσε τις σχετικές οδηγίες στους ποινικούς ανακριτές οι οποίοι στις 24/2/2014 επανέλαβαν την εισήγησή τους περί περαιτέρω διερεύνησης της υπόθεσης από την αστυνομία.\nΣτις 8/4/2014 ο Γενικός Εισαγγελέας έκρινε ότι, από την μέχρι τότε διερεύνηση, δεν προέκυπταν στοιχεία τα οποία να έχρηζαν περαιτέρω διερεύνησης.\nΣτις 23/4/2014 το Υπουργικό Συμβούλιο αποφάσισε όπως δοθεί αντίγραφο της ποινικής ανάκρισης και της έκθεσης των ανακριτών στην οικογένεια του θύματος και όπως τους δοθεί χρηματική βοήθεια σε περίπτωση που επιθυμούν να διερευνήσουν οι ίδιοι περαιτέρω τις συνθήκες θανάτου του συγγενή τους.\nΣτις 3/11/2014 ο Γενικός Εισαγγελέας έδωσε οδηγίες προς την αστυνομία για περαιτέρω διερεύνηση.\nΗ Νομική Υπηρεσία πληροφορείται ότι η Αστυνομία έχει ολοκληρώσει τη διερεύνηση και ότι προετοιμάζει την έκθεσή της για να σταλεί στη Νομική Υπηρεσία.\nΑς σημειωθεί ότι εκκρεμεί ατομική προσφυγή με αριθμό 29068/10 στο ΕΔΑΔ (Ευρωπαϊκό Δικαστήριο Ανθρωπίνων Δικαιωμάτων) με ισχυρισμό παραβίασης της διαδικαστικής υποχρέωσης του Κράτους για διεξαγωγή αποτελεσματικής διερεύνησης που πηγάζει από το άρθρο 2 της Σύμβασης (δικαίωμα τη ζωή). Εκκρεμεί επίσης αγωγή με αριθμό 4142/16 στο Επαρχιακό Δικαστήριο Λευκωσίας από τους γονείς του αποβιώσαντος .”\nPrevious Η Φώφη Γεννηματά δεν δέχεται όνομα και εθνικότητα, ζητά δυο αλλαγές\nNext Υ.Π.Κ: Πρόστιμο €200.000 σε εταιρεία ανάπτυξης γης\nShare Twitter Έκρηξη σε αυτοκίνητο στον Άγιο Δομέτιο, προκάλεσε αναστάτωση στους κατοίκους της περιοχής. Αμέσως …\nShare Twitter Σύμφωνα με ανακοίνωση του Υπουργείου Άμυνας, τα γαλλικά αεροπλάνα θα εκτελούν αύριο πτήσεις …\n21 Μαρτίου 2019, 11:40\nΈνα νέο διεθνές πρότυπο με σκοπό την καταπολέμηση του Bullying στα σχολεία\n26 Μαρτίου 2019, 11:27


Κίσαμος: Αυτόπτης μάρτυρας μια ανάσα από μια τραγωδία (ΓΡΑΦΕΙ Ο ΑΝΤΩΝΗΣ ΜΟΥΝΤΑΚΗΣ) – ΝΕΟΙ ΟΡΙΖΟΝΤΕΣ\n31 Αυγούστου 2019 12:53\nΚυριακή 25 Αυγούστου, λίγο μετά τις 8.30 το βράδυ. Κινούμαι στην εθνική οδό από Κίσαμο προς Χανιά, πίσω από ένα αγροτικό. Οι ταχύτητες μας μάλλον φυσιολογικές, ώσπου εντελώς ξαφνικά στον κόμβο των Νοπηγείων … ξεφυτρώνει ένα μαύρο (αν πρόλαβα να δω καλά) αυτοκίνητο που κινείται με ταχύτητα από Κολένι προς Νοπήγεια, κάθετα στην εθνική οδό! Ο οδηγός του αγροτικού επιδεικνύει άψογα αντανακλαστικά φρενάρει και με έναν ελιγμό αποφεύγει κυριολεκτικά στην… τρίχα τη σύγκρουση. Μια σύγκρουση που είναι παραπάνω από βέβαιο ότι θα ήταν σφοδρή και με αποτελέσματα που δεν θέλω να σκέφτομαι.\nΕπίσης, δεν θέλω να σκέφτομαι αν τόσο το αγροτικό όσο και εγώ κινούμασταν με λίγο μεγαλύτερη ταχύτητα τι θα είχε συμβεί; Όπως και αν το αντίθετο ρεύμα, στο οποίο βρέθηκε το αγροτικό, δεν ήταν άδειο.\nΠως μπορείς άραγε να χαρακτηρίσεις την ενέργεια του οδηγού του μαύρου (;) αυτοκινήτου που αγνόησε το STOP και πέρασε κάθετα και με μεγάλη ταχύτητα την ΕΘΝΙΚΗ ΟΔΟ!\nΔεν ξέρω ποια συνέχεια είχε το συγκεκριμένο περιστατικό, καθώς ο οδηγός του αγροτικού αυτοκινήτου ακολούθησε στη συνέχεια τον ανεκδιήγητο οδηγό στα στενά των Νοπηγείων, ωστόσο αν και έχουν ήδη περάσει τρεις μέρες φέρνω συχνά στο μυαλό μου την σκηνή της παραλίγο τραγικής σύγκρουσης και διερωτώμαι: άραγε μας φταίνε μόνο οι (κατά κοινή ομολογία) απαρχαιωμένοι και χωρίς στοιχειώδη ασφάλεια δρόμοι; Ή μήπως φταίει κυρίως ο ανθρώπινος παράγοντας στα περισσότερα τροχαία δυστυχήματα.\nΆραγε πιστεύουμε πως όταν και αν κατασκευαστεί ο νέος ΒΟΑΚ θα σταματήσουν τα τροχαία δυστυχήματα; Όχι φυσικά… Όσο συνεχίζουμε να οδηγούμε επικίνδυνα, πολλές φορές υπό την επήρεια αλκοόλ και κάποιες άλλες με απίστευτες ταχύτητες, δυστυχώς θα θρηνούμε θύματα στην άσφαλτο.\nΑλήθεια, έχετε δει τα αναλυτικά στοιχεία των θανατηφόρων τροχαίων δυστυχημάτων που σημειώθηκαν το πρώτο οκτάμηνο του 2019 στην Κρήτη; Από τους 48 νεκρούς μόλις οι 10 έχασαν τη ζωή τους στον ΒΟΑΚ. Οι περισσότεροι βρήκαν τον θάνατο στο επαρχιακό οδικό δίκτυο (23), ενώ οι 15 μέσα στην πόλη. Με σοκάρει να αναφέρομαι με αριθμούς για ανθρώπους που έχασαν τη ζωή τους στην άσφαλτο, όμως δεν υπάρχει άλλος τρόπος για να αποτυπώσουμε το μέγεθος του προβλήματος.\nΌσον αφορά τη μέρα της εβδομάδας που γίνονται τα περισσότερα θανατηφόρα τροχαία είναι το Σάββατο που βγαίνει (και πίνει) ο περισσότερος κόσμος (14 θανατηφόρα τροχαία).\nΈνα άλλο στοιχείο που σοκάρει είναι το ότι τα 29 από τα 48 θύματα των τροχαίων είναι ηλικίας από 18 μέχρι 35 ετών.\nΗ Κρήτη θρήνησε ήδη 48 θύματα στον βωμό της ασφάλτου από τον Ιανουάριο μέχρι τις 21 Αυγούστου και όπως μου είπε πρόσφατα ένας φίλος γιατρός, ο αριθμός είναι πολύ μεγαλύτερος αν προσθέσουμε όσους πεθαίνουν εβδομάδες ή ακόμα και μήνες μετά από τροχαίο, ενώ πολλοί περισσότεροι είναι αυτοί που αναγκάζονται να ζήσουν με μικρή ή μεγάλη αναπηρία στο υπόλοιπο της ζωής τους.\nΔεν θα μας σώσει κανένας ΒΟΑΚ\nΠραγματικά δεν γνωρίζω τι πρέπει πλέον να γίνει για να αλλάξουμε οδηγική συμπεριφορά, για να οδηγούμε τηρώντας τους κανόνες, για να προστατεύσουμε τον εαυτό μας και τους γύρω μας. Όσο πιστεύουμε ότι είμαστε οι μόνοι που κινούμαστε στον δρόμο, όσο μπαίνουμε με δυσκολία στο αυτοκίνητο μετά από μια οινοποσία, όσο πατάμε το γκάζι αδιαφορώντας αν θα έχουμε τον έλεγχο του αυτοκινήτου μας αν κάτι δεν πάει καλά, δεν θα μας σώσει κανένας ΒΟΑΚ…\nΤι άλλο να προσθέσω από το ότι, παρά την αιματοχυσία στην άσφαλτο της Κρήτης, κατά τους πρόσφατους ελέγχους της Τροχαίας και μέσα σε διάστημα έξι ημερών βεβαιώθηκαν 3.000 περίπου παραβάσεις, εκ των οποίων οι 425 αφορούσαν υπερβολική ταχύτητα και οι 123 οδήγηση υπό την επήρεια μέθης;\nΚίσαμος: Νέο 4Χ4 για τις ανάγκες υδροάρδευσης του Δήμου


Σπαράγγια, Φωτογραφία: By Anna Shepulova\nΔίαιτα: η λέξη της οποίας η δημοφιλία εκτοξεύεται την περίοδο που διανύουμε, στην καρδιά του καλοκαιριού. Άρθρα, τιπς, συμβουλές, περιορισμοί, στέρηση και κούραση.\nΤο αδυνάτισμα εξπρές είναι αυτό που υπόσχονται οι crash diets και γι’ αυτό έχουν γίνει οι αγαπημένες εκατομμυρίων γυναικών ανά τον κόσμο, αλλά και το μυστικό πολλών διασήμων.\nΟι crash diets είναι προγράμματα διατροφής που δεν μπορείς να ακολουθήσεις για πολύ μεγάλα χρονικά διαστήματα. Χάνεις όμως αρκετά κιλά σε χρόνο ρεκόρ.\nΑλλωστε ποια γυναίκα δεν θέλει να χάσει 3-5 κιλά μέσα σε λίγες μέρες;\nΛίγο πριν τις βουτιές στην παραλία θες να χάσεις βάρος και θες να το χάσεις «ΤΩΡΑ!». Ετσι δεν είναι λίγοι αυτοί που καταφεύγουν σε δίαιτες εξπρές (crash diets), σε αποκλεισμό διατροφικών ομάδων και σε ριζική αλλαγή των διατροφικών τους συνηθειών.\nΩστόσο πολλοί διατροφολόγοι δεν συνιστούν τις δίαιτες εξπρές καθώς οι πιθανότητες να πάρεις πίσω τα κιλά που έχασες με εξίσου γρήγορο ρυθμό είναι μεγάλες.\nΗ crash diet είναι ιδανική για να χάσεις μερικά κιλά πριν από ένα γάμο που είσαι καλεσμένη, πριν εμφανιστείς στην παραλία με τις φίλες σου ή κάποια σημαντική στιγμή που θέλεις να δείχνεις αδύνατη και με επίπεδη κοιλιά.\nΑς δούμε τι πρέπει να κάνεις για να χάσεις γρήγορα κιλά:\n1. Βάλε στο πιάτο σου περισσότερα λαχανικά\nΠρόσθεσε περισσότερα λαχανικά στο μενού σου. Βάλε σπαράγγια, μπρόκολο, σπανάκι, αγγούρι στο πιάτο σου.\n2. Αντί για αλάτι, δοκίμασε μπαχαρικά\nΝα τρως ελαφριά το απόγευμα και προσπάθησε να μένεις νηστική 3 ώρες πριν πέσεις για ύπνο.\nΠίνε πολύ νερό. Αν δεν είσαι φαν, μπορείς να προσθέσεις λεμόνι ή να πιεις ανθρακούχο. Κάποιοι αντιλαμβάνονται την δίψα για πείνα και μένουν αφυδατωμένοι. Έρευνα του 2016 έδειξε ότι όσοι έπιναν περισσότερο νερό, έτρωγαν λιγότερο και λάμβαναν λιγότερες θερμίδες σε ημερήσια βάση. Ακόμη, κατανάλωναν λιγότερες ποσότητες ζάχαρης και λίπους.\n5. Απέφυγε τροφές που προκαλούν φούσκωμα\nΜην πίνεις αναψυκτικά και απέφυγε το αλάτι. Φάει πρωτεϊνη και στεγνά φαγητά, όπως κοτόπουλο, γαλοπούλα και κρέας. Τα ζυμαρικά καλό είναι να τα ξεχάσεις για λίγες ημέρες.\n6. Μάθε να αποφεύγεις τους γλυκούς πειρασμούς και τα αλμυρά σνακ.\nΟχι παγωτά, όχι μπισκότα, τέρμα τα γλυκά και ξέχασε ό,τι αλμυρό σνακ υπάρχει στο γραφείο. Μην φας ούτε το μπισκοτάκι που σου προσφέρουν με τον καφέ σου.\nΗ έλλειψη ύπνου μας κάνει να τρώμε περισσότερο «κακό» φαγητό. Έρευνα του 2013 αποκάλυψε ότι όσοι είχαν έλλειψη ύπνου ήταν πιο πιθανό να λαμβάνουν τροφές με περισσότερες θερμίδες και να πάρουν βάρος, από όσους κοιμούνται καλά.\n8. Μάσα αργά τις τροφές σου για να ενεργοποιήσεις τις ορμόνες κορεσμού.\n9. Διπλασίασε την πρόσληψη ω-3 λιπαρών οξέων, καταναλώνοντας τουλάχιστον τρεις φορές τη εβδομάδα ψάρια.\nΕίναι δυνατόν να θέλεις να χάσεις κιλά χωρίς να κάνεις λίγη γυμναστική; Τουλάχιστον βγες έξω στην γειτονιά και περπάτησε κάθε μέρα για 25 λεπτά.\nΔιαβάστε επίσης: 11 επιστημονικά αποδεδειγμένοι τρόποι να χάσεις βάρος χωρίς δίαιτα λίγο πριν την παραλία\n3 αλλαγές με θετική επίδραση στη ζωή σου\n6 συνήθειες που πρέπει να αφήσεις πίσω σου\nΟι συνήθειες που εμποδίζουν την ευτυχία σου\nΠώς θα κόψεις τέλεια το λάχανο με τον πιο αποτελεσματικό τρόπο -Η σωστή μέθοδος βήμα-βήμα\nΤο video που πρέπει να δείτε!


6 συμβουλές για να εξοικονομήσετε νερό στον κήπο σας – ΦΙΛΤΡΑ ΝΕΡΟΥ\nΑρχική/Blog/6 συμβουλές για να εξοικονομήσετε νερό στον κήπο σας\nΕίναι πολύ σημαντικό να εξοικονομήσετε νερό στον κήπο σας. Πέρα από το ότι θα εξοικονομήσετε χρήματα, θα βοηθήσετε στην διατήρηση του πολυτιμότερου αγαθού που έχουμε ως άνθρωποι. Τα άρθρα που έχουμε γράψει σχετικά με τα οφέλη της μείωσης της κατανάλωσης του νερού είναι πολυάριθμα, οπότε θα προχωρήσουμε αμέως σε διάφορες συμβουλές για τον κήπο σας!\n1. Δώστε προσοχή στο έδαφος\nΠροσθέτοντας οργανική ύλη στο χώμα βοηθάτε τη δομή του και βοηθάτε το έδαφος ώστε να κρατάει καλύτερα την υγρασία.\nΤα παρτέρια, και κυρίως γύρω από τη βάση των θάμων και των δέντρων την άνοιξη, βοηθούν την υγρασία να μην εξατμίζεται κατά τη διάρκεια ξηρασίας ή πολύ θερμών μηνών.\nΠροσθέστε κόκκους κατακράτησης υγρών.\nΠοτίζοντας γύρω από τα φυτά και αφήνοντας το γύρω έδαφος στεγνό, εξοικονομεί νερό και αποτρέπει την ανάπτυξη αγριόχορτων.\n2. Ποτίστε την κατάλληλη στιγμή\nΟι περισσότεροι παρα ποτίζουν τους κήπους τους. Αυτό δε σημαίνει μόνο ότι χαραμίζουμε περισσότερο νερό αλλά ότι κάνουμε περιττή δουλειά από όσο πρέπει. Για να ελέγξετε αν πρέπει να ποτίσετε, κοιτάξτε το έδαφος σε βάθος μιας φτυαριάς. Αν είναι υγρό όλα είναι καλά. Αν είναι στεγνό, τότε ήρθε ο καιρός να ποτίσετε. Αν έχετε αργιλώδες χώμα θα σας φανεί υγρό είτε είναι ποτισμένο είτε όχι και αν έχετε αμμώδες χώμα θα σας φανεί στεγνό είτε είναι είτε δεν είναι ποτισμένο. Σε αυτή την περίπτωση παρακολουθήστε τα φυτά σας και όταν εμφανίσουν σημάδια έλλειψης νερού – αλλαγή στη θέση των φύλλων ή αν γίνουν πιο σκούρα – παρακολουθήστε πώς είναι το χώμα σας. Έτσι θα ξέρετε πώς είναι το έδαφός σας όταν τα φυτά σας θέλουν πότισμα.\nΚαλό είναι να ποτίζετε τα φυτά σας το απόγευμα για να αποφύγετε την εξάτμιση του νερού. Να θυμάστε να ποτίζετε τα φυτά σας όταν ξέρετε ότι θα επακολουθήσει ξηρασία, ώστε να διατηρήσετε σωστά τα επίπεδα υγρασίας.\n3. Χρησιμοποιήστε την κατάλληλη ποσότητα νερού\nΑυτό εξαρτάται από τον τύπο του χώματος. Τα ελαφριά αμμώδη χώματα χρειάζονται πιο συχνό πότισμα από τα “βαριά”. Τα αργιλώδη χώματα μπορούν να ποτίζονται σπανιότερα, χρειάζονται όμως περισσότερο νερό. Ο χρυσός κανόνας είναι ότι για να αναπτύσσονται τα φυτά σωστά, χρειάζονται 24 λίτρα ανά τετραγωνικό μέτρο κάθε 7 με 10 ημέρες. Αυτό είναι περίπου 2,5 ποτιστήρια νερό (τα δεκάλιτρα) ανά τετραγωνικό μέτρο. Μην ποτίζετε παραπάνω από αυτή την ποσότητα.\nΗ λεβάντα χρειάζεται λιγότερο νερο από ότι τα υπόλοιπα φυτά και καθώς είναι φυτό πλούσιο σε νέκταρ, προσελκύει τις μέλισσες.\n4. Φυτέψτε φυτά που χρειάζονται λιγότερο νερό\nΜερικά φυτά απαιτούν λιγότερο νερό για να φυτρώσουν όπως για παράδειγμα η λεβάντα, η μιμόζα και η λουίζα.\n5. Χρησιμοποιήστε τις καλύτερες τεχνικές ποτίσματος\nψεκαστήρες. ιδανικοί για να ποτίζουν το γκαζόν και να μουλιάζουν τις περιοχές που δεν είναι φυτεμένες, οι ψεκαστήρες έχουν πολύ καλή κάλυψη περιοχής αλλά δεν μπορείτε να στοχεύσεε συγκεκριμένες περιοχές του κήπου σας.\nΛάστιχα και ποτιστήρια. Θα κουράζεστε περισσότερο με αυτόν τον τρόπο, είναι όμως πότισμα ακριβείας καθώς μπορείτε να ποτίσετε γύρω από τις βάσεις των φυτών και κάτω από τα φύλλα και να αφήσετε το γύρω χώμα ξηρό. Έτσι αποτρέπετε την ανάπτυξη αγριόχορτων και το νερό πηγαίνει εκεί που πρέπει να πάει.\nΤρύπια λάστιχα ποτίσματος. Είναι στην ουσία λάστιχα με μικρές τρυπούλες από τις οποίες στάζει το νερό. Μπορούν να θαφτούν κάτω από το έδαφος για να αποφευχθεί η εξάτμιση του νερού. Έτσι μπορείτε να ποτίζετε τα φυτά που είναι σε σειρά. Ιδανικό σύστημα για αργιλώδη και “βαριά” χώματα. Σε “ελαφριά” χώματα το νερό διαρρέει περισσότερο από όσο πρέπει.\nΑυτόματα αρδευτικά συστήματα. Αυτό το σύστημα ποτίζει τις περιοχές που έχετε φυτέψει ανάλογα με το πρόγραμμα που έχετε βάλει. γλιτώνουν από πολύ χρόνον και κόπο κοστίζουν όμως περισσότερο. Σιγουρευτείτε να λάβετε υπόψιν τις καιρικές συνθήκες πριν προγραμματίσετε το σύστημά σας.\n6. Συλλέξτε βρόχινο νερό και ανακυκλώστε το παλιό\nΑκόμα και σε μία ξηρή περιοχή, θα μπορούσατε να συλλέξετε περίπου 24.000 λίτρα νερού από την ταράτσα σας κάθε χρόνο. Προφανώς δεν μπορούν όλοι να αποθηκεύσουν αυτήν την ποσότητα νερού, αξίζει πάντως έστω μια μικρή προσπάθεια.\nΜπορείτε επίσης να αποθηκεύετε το νερό που χρησιμοποιείτε στο μπάνιο, με μία μικρή παράκαμψη των σωλήνων. Τα τυπικά οικιακά σαπούνια και σαμπουάν δεν βλάπτουν τα φυτά, αρκεί να μην χρησιμοποιείτε χλωρίνες, απολυμαντικά ή ισχυρά καθαριστικά που μπορούν να βλάψουν τα φυτά και το έδαφος. Μπορείτε στην αποχέτευση αυτή να τοποθετήσετε ένα φίλτρο νερού ώστε να καθαρίζει το νερό από τις βλαβερές για το φυτό ουσίες.\nΑποθηκεύστε το νερό του μπάνιο που πετιέται πριν αυτό ζεσταθεί και χρησιμοποιήστε το για πότισμα.